## Opći uvjeti za opskrbu električnom energijom

### NN 14/2006 (8.2.2006.), Opći uvjeti za opskrbu električnom energijom

# VLADA REPUBLIKE HRVATSKE

**369**

Na temelju članka 29. Zakona o energiji
(»Narodne novine«, br. 68/2001 i 177/2004), Vlada
Republike Hrvatske je na sjednici održanoj 2. veljače 2006. godine donijela

## OPĆE UVJETE

### ZA OPSKRBU ELEKTRIČNOM ENERGIJOM

I. OPĆE ODREDBE

Članak 1.

Ovim Općim uvjetima za opskrbu električnom
energijom (u daljnjem tekstu: Opći uvjeti) uređuju se:

– postupak izdavanja prethodne elektroenergetske
suglasnosti i stvaranja uvjeta za priključenje na elektroenergetsku mrežu;

– postupak izdavanja elektroenergetske
suglasnosti;

– uvjeti za priključenje, opskrbu električnom
energijom i korištenje mreže;

– kvaliteta opskrbe električnom energijom;

– međusobni ugovorni odnosi između energetskih
subjekata i korisnika mreže;

– prava i dužnosti energetskih subjekata i
korisnika mreže;

– uvjeti mjerenja, obračuna i naplate isporučene
električne energije;

– uvjeti za primjenu postupaka ograničenja ili
obustave isporuke električne energije;

– postupci utvrđivanja i obračuna neovlaštene
potrošnje električne energije.

II. DEFINICIJE OSNOVNIH
IZRAZA

Članak 2.

Izrazi koji se koriste u ovim Općim uvjetima
imaju značenja utvrđena Zakonom o energiji (»Narodne novine«, br. 68/2001 i 177/2004), Zakonom o tržištu električne
energije (»Narodne novine«, broj 177/2004) i ovim Općim uvjetima:

1. *brojilo
električne energije* (u daljnjem tekstu: *brojilo*)
– mjerilo koje mjeri i registrira parametre djelatne i/ili jalove električne
energije na obračunskom mjernom mjestu, sukladno propisima u području zakonskog
mjeriteljstva i tehničkim pravilima operatora prijenosnog sustava ili operatora
distribucijskog sustava,

2. *elektroenergetska
suglasnost* – isprava kojom operator prijenosnog sustava ili operator
distribucijskog sustava utvrđuje tehničke parametre priključenja i korištenja
mreže,

3. *elektroenergetska
mreža* (u daljnjem tekstu: *mreža*)
– mreža za opskrbu električnom energijom; skup povezanih jedinica mreže za
prijenos i/ili mreže za distribuciju električne energije,

4. *elektroenergetski
objekti i instalacije* – elektroenergetski objekti (vodovi, trafostanice,
postrojenja, elektrane i rezervni izvori električne energije) i instalacije
(električne instalacije, zaštitni uređaji i trošila), kao građevina ili dio
građevine,

5. *elektroenergetski
sustav* – skup međusobno povezanih elektrana, mreža i trošila,

6. *korisnik
elektroenergetske mreže* (u daljnjem tekstu: korisnik mreže) – sve fizičke i
pravne osobe koje isporučuju električnu energiju u prijenosnu ili
distribucijsku mrežu (proizvođači) ili iz nje preuzimaju električnu energiju
(kupci) ili koje koriste mrežu za protok električne energije (trgovci),

7. *korištenje
mreže* – usluga operatora prijenosnog sustava i/ili operatora
distribucijskog sustava korisniku mreže kojom se omogućuje protok električne
energije po prijenosnoj i/ili distribucijskoj mreži, te korištenje usluga
sustava,

8. *kupac
električne energije* (u daljnjem tekstu: *kupac*)
– pravna ili fizička osoba koja kupuje električnu energiju,

9. *kvaliteta
opskrbe električnom energijom* – kvaliteta napona, pouzdanost napajanja i
kvaliteta usluga korisnicima mreže na mjestu preuzimanja odnosno predaje
električne energije,

10. *kvaliteta
napona* – stalnost fizikalnih značajki napona u odnosu na normirane
vrijednosti (efektivna vrijednost, frekvencija, valni oblik, simetričnost
faznih vrijednosti napona i dr.),

11. *kvaliteta
usluga* – razina pružanja usluga propisanih ovim Općim uvjetima koje je
operator prijenosne mreže ili operator distribucijske mreže ili opskrbljivač
dužan osigurati korisnicima mreže,

12. *mjerna
oprema* – mjerila i ostala mjerna oprema na obračunskom mjernom mjestu,

13. *mjerni
ormar* – ormar s mjernom opremom obračunskog mjernog mjesta,

14. *mjerno
– spojno polje* – dio postrojenja koje je u funkciji obračunskog mjernog
mjesta i mjesta priključenja građevine proizvođača ili kupca na mrežu,

15. *mjesto
priključenja na mrežu* – mjesto u mreži na kojem se priključak spaja na
mrežu,

16. *mjesto
preuzimanja ili mjesto predaje električne energije* – mjesto u mreži na
kojem se električna energija preuzima/predaje te na kojem prestaje odgovornost
jednog energetskog subjekta i prelazi na drugi energetski subjekt ili na kupca,
a koje je ujedno mjesto razgraničenja vlasništva između energetskih subjekata
ili između energetskog subjekta i kupca,

17. *mjesečna
novčana obveza kupca kategorije kućanstvo* – novčana vrijednost procijenjene
količine mjesečne potrošnje električne energije,

18. *obračunsko
mjerno mjesto* – mjesto u mreži na kojem se pomoću mjerila i ostale mjerne
opreme obavlja mjerenje parametara električne energije radi obračuna,

19. *obračunsko
razdoblje* – vremensko razdoblje na koje se odnosi obračun stvarno utrošene
električne energije i snage,

20. *ograničavalo
strujnog opterećenja* – uređaj koji ograničava kupcu strujno opterećenje do
razine priključne snage iz elektroenergetske suglasnosti,

21. *opskrbljivač
električnom energijom* (u daljnjem tekstu: *opskrbljivač*) – energetski subjekt koji obavlja energetsku
djelatnost opskrbe električnom energijom, te kupuje od proizvođača ili trgovca
i prodaje električnu energiju kupcima,

22. *opskrbljivač
tarifnog kupca* – opskrbljivač koji temeljem Zakona o tržištu električne
energije ima obvezu javne usluge opskrbe tarifnih kupaca električnom energijom,

23. *posebna
zona* – uže područje unutar važećeg prostornog plana (primjerice:
poduzetnička, stambena, sportska, turistička ili druga posebna zona),

24. *pouzdanost
napajanja* – sposobnost mreže da osigura stalnost napajanja električnom
energijom u određenom vremenskom razdoblju, iskazana pokazateljima broja i
trajanja prekida napajanja,

25. *povlašteni
kupac električne energije* (u daljnjem tekstu: *povlašteni kupac*) – kupac koji može slobodno izabrati opskrbljivača
električnom energijom,

26. *povratni
utjecaj na mrežu* – pogonsko stanje/događaj pri kojem pogonski događaji u
elektroenergetskim objektima i instalacijama proizvođača ili kupca uzrokuju
poremećaje i smetnje u mreži operatora prijenosnog sustava i/ili operatora
distribucijskog sustava,

27. *prekid
napajanja* – stanje pri kojemu na mjestu predaje nema napona u trajanju
duljem od 1,5 sekunde, a može biti kratkotrajni u trajanju do uključivo tri
minute ili dugotrajni u trajanju preko tri minute,

28. *pretplatno
brojilo* – brojilo kojim se omogućava opskrba električnom energijom kod koje
se pretplata smanjuje s količinom potrošene električne energije,

29. *priključak*
– sklop električnih vodova i uređaja visokog, srednjeg ili niskog napona
uključivo obračunsko mjerno mjesto, kojim se građevina proizvođača ili kupca
priključuje na mrežu,

30. *priključna
snaga* – najveća dopuštena vrijednost snage trajnog preuzimanja ili predaje
električne energije odobrena proizvođaču ili kupcu elektroenergetskom
suglasnošću,

31. *priključni
ormar* – ormar za spajanje vanjskog i unutarnjeg dijela priključka
građevine,

32. *priključno–
mjerni ormar* – ormar za spajanje priključka građevine proizvođača ili kupca
i za smještaj mjerne opreme obračunskog mjernog mjesta,

33. *proizvođač
električne energije* (u daljnjem tekstu: *proizvođač*)
– energetski subjekt koji obavlja djelatnost proizvodnje električne energije,

34. *račun
obračunskog razdoblja kupca kategorije kućanstvo* – račun koji se
ispostavlja kupcu, a predstavlja razliku između zbroja mjesečnih novčanih
obveza za obračunsko razdoblje i obveze utvrđene po obračunu na temelju
očitanja stvarne potrošnje na kraju obračunskog razdoblja,

35. *smetnja*
– događaj ili pojava koja može uzrokovati odstupanja kvalitete napona veća od
dopuštenih,

36. *tarifni
kupac električne energije* (u daljnjem tekstu: *tarifni kupac*) – kupac za kojega se električna energija dobavlja na
regulirani način i po reguliranoj cijeni u sustavu obveze javne usluge,

37. *viša
sila* – svi događaji i okolnosti koji su temeljem Zakona o energiji određeni
višom silom,

38. *vlastiti
izvor napajanja* – izvor električne energije kojim proizvođač ili kupac u
potpunosti ili djelomično zadovoljava svoje potrebe za električnom energijom,

39. *vršno
opterećenje* – najveća prosječna snaga u obračunskom mjernom intervalu koja
se u određenom razdoblju kupcu predaje iz mreže ili preuzima od proizvođača u
mrežu,

40. *zajednička
potrošnja* – potrošnja električne energije registrirana na zasebnom mjerilu
koju istodobno koristi više kupaca.

III. IZDAVANJE
ELEKTROENERGETSKE SUGLASNOSTI I UVJETI PRIKLJUČENJA NA MREŽU

Članak 3.

(1) Prethodna elektroenergetska suglasnost
izdaje se radi sagledavanja mogućnosti priključenja, određivanja tehničkih,
ekonomskih i ostalih uvjeta priključenja građevine na mrežu i izgradnje
građevine te uvjeta korištenja mreže.

(2) Prethodnu elektroenergetsku suglasnost
izdaje operator prijenosnog sustava ili operator distribucijskog sustava.

(3) Prethodna elektroenergetsku suglasnost
izdaje se u postupku ishođenja lokacijske dozvole na traženje tijela nadležnog
za izdavanje te dozvole.

(4) U slučaju kada se ne izdaje lokacijska
dozvola, prethodna elektroenergetska suglasnost izdaje se na zahtjev kupca ili
proizvođača, a prije izrade glavnog projekta građevine.

(5) Prethodna elektroenergetska suglasnost izdaje
se i na zahtjev postojećeg kupca ili proizvođača u slučaju:

– povećanja priključne snage;

– promjene na priključku;

– promjene kategorije potrošnje;

– promjene mjerne opreme;

– spajanja više obračunskih mjernih mjesta u
jedno na istoj lokaciji;

– dijeljenja jednog obračunskog mjernog mjesta
na veći broj na istoj lokaciji i

– priključenja novih ili povećanja snage
postojećih vlastitih izvora napajanja.

(6) Operator prijenosnog sustava ili operator
distribucijskog sustava u slučaju promjene koja nije navedena u stavku 5. ovoga
članka, odlučuje o prethodnoj elektroenergetskoj suglasnosti imajući u vidu
vrstu promjene, njen utjecaj na karakteristike potrošnje električne energije te
povratne utjecaje na mrežu koje promjena uzrokuje, o čemu je dužan pisanim
putem izvijestiti kupca ili proizvođača.

(7) Na temelju prethodne elektroenergetske
suglasnosti ne može se priključiti građevina niti povećati priključna snaga.

Članak 4.

(1) Elektroenergetska suglasnost izdaje se za
svako obračunsko mjerno mjesto vlasniku građevine, odnosno pravnoj ili fizičkoj
osobi koja ima neko drugo stvarno pravo na građevini.

(2) U slučaju da građevina ima više obračunskih
mjernih mjesta, investitoru građevine izdaje se prethodna elektroenergetska
suglasnost s pojedinačno navedenim obračunskim mjernim mjestima, a kod
priključivanja pojedinih obračunskih mjernih mjesta svakom se vlasniku izdaje
elektroenergetska suglasnost za pripadajući dio građevine.

(3) Na jednom obračunskom mjernom mjestu može
biti priključen samo jedan kupac, kao vlasnik građevine ili dijela građevine,
osim u slučajevima zajedničke potrošnje u stambenim i/ili poslovnim zgradama.

(4) Troškove izdavanja elektroenergetske
suglasnosti plaća podnositelj zahtjeva.

Članak 5.

(1) Naknadu za priključenje na mrežu i za povećanje
priključne snage (u daljnjem tekstu: naknada za priključenje) plaća podnositelj
zahtjeva.

(2) Priključak građevine koja ima četiri i više
stambenih i/ili poslovnih jedinica, može se sastojati od vanjskog dijela koji
obuhvaća vod od mjesta priključenja na mrežu do uključivo priključnog ormara
građevine i unutrašnjeg dijela koji obuhvaća vod od priključnog ormara
građevine do uključivo mjernih ormara unutar građevine bez mjerne opreme na
obračunskom mjernom mjestu.

(3) Investitor priključka je operator
prijenosnog sustava ili operator distribucijskog sustava, a kod priključka koji
se sastoji od vanjskog i unutrašnjeg dijela, operator distribucijskog sustava
je investitor vanjskog dijela priključka i mjerne opreme.

(4) Priključak se izvodi u skladu s prethodnom
elektroenergetskom suglasnošću, ugovorom o priključenju, tehničkim uvjetima za
priključenje koje utvrđuje operator prijenosnog sustava ili operator
distribucijskog sustava, tehničkim propisima i normama.

(5) Priključenjem građevine kupca ili proizvođača
na mrežu priključak postaje sastavni dio mreže, a kod priključka koji se
sastoji od vanjskog i unutrašnjeg dijela, sastavni dio mreže postaje vanjski
dio priključka, uključujući i mjernu opremu.

(6) Unutrašnji dio priključka iz stavka 2. ovoga
članka, u vlasništvu je kupca koji ga je dužan održavati o svom trošku.

Članak 6.

(1) Temeljem prethodne elektroenergetske
suglasnosti zaključuje se ugovor o priključenju.

(2) Operator prijenosnog sustava i operator distribucijskog
sustava dužan je svakog kupca i proizvođača prije zaključenja ugovora o
priključenju upoznati s njegovim pravima i dužnostima iz odredaba ovih Općih
uvjeta koje se odnose na priključenje građevine.

Članak 7.

(1) Idejno rješenje za izdavanje lokacijske
dozvole za građevinu koju je potrebno priključiti na mrežu sadrži sljedeće
podatke potrebne za izdavanje prethodne elektroenergetske suglasnosti:

– priključnu snagu;

– kategoriju potrošnje odnosno proizvodnje i
tarifni model;

– rok priključenja;

– nazivnu snagu i karakteristike značajnijih
trošila odnosno objekta za proizvodnju električne energije;

– način korištenja snage i energije;

– predvidivu godišnju potrošnju odnosno
proizvodnju električne energije;

– druge podatke (primjerice: tehničke podatke o
vlastitom izvoru napajanja, podatke o postojećem obračunskom mjernom mjestu i dr.).

(2) U slučaju kada se ne izdaje lokacijska
dozvola, u postupku izdavanja prethodne elektroenergetske suglasnosti, kupac
ili proizvođač dužan je operatoru prijenosnog sustava ili operatoru
distribucijskog sustava dostaviti sljedeće podatke i dokumente:

– podatke o investitoru/vlasniku građevine;

– naziv, vrstu, adresu i broj katastarske
čestice građevine koja se priključuje na mrežu;

– priključnu snagu;

– kategoriju potrošnje, odnosno proizvodnje i
tarifni model;

– rok priključenja;

– nazivnu snagu i karakteristike značajnijih
trošila odnosno objekta za proizvodnju električne energije;

– način korištenja snage i energije;

– predvidivu godišnju potrošnju, odnosno
proizvodnju električne energije;

– druge podatke (primjerice: tehničke podatke o
vlastitom izvoru napajanja, podatke o postojećem obračunskom mjernom mjestu i dr.);

– izvadak iz katastarskog plana s ucrtanom
građevinom i

– opis i idejno rješenje zahvata u prostoru ili
idejni projekt zahvata u prostoru.

(3) Uz zahtjev za izdavanje elektroenergetske
suglasnosti i za priključenje, kupac ili proizvođač dužan je operatoru
prijenosnog sustava ili operatoru distribucijskog sustava dostaviti sljedeće
podatke i dokumente:

– podatke o vlasniku građevine;

– adresu građevine;

– broj prethodne elektroenergetske suglasnosti i
datum izdavanja;

– broj ugovora o priključenju i datum
zaključenja;

– kategoriju potrošnje, odnosno proizvodnje i tarifni
model;

– građevinsku dozvolu ili drugi odgovarajući akt
na temelju kojega se može graditi građevina;

– dio glavnog ili izvedbenog projekta koji se
odnosi ne elektroenergetske objekte i instalacije kupca ili proizvođača;

– potvrdu izvođača da su elektroenergetski
objekti i instalacije kupca ili proizvođača izvedeni i ispitani u skladu s
prethodnom elektroenergetskom suglasnošću, projektnom dokumentacijom te prema
tehničkim propisima i normama, s izričitom izjavom izvođača da se isti mogu
priključiti na mrežu te propisane dokaze kvalitete i

– dokaz o uplati troškova za izdavanje
elektroenergetske suglasnosti.

(4) Postojeći kupci i proizvođači uz zahtjev za
izdavanje elektroenergetske suglasnosti iz stavka 3. ovoga članka nisu dužni
priložiti građevinsku dozvolu ili drugi odgovarajući akt na temelju kojega se
može graditi građevina, osim u slučaju iz članka 3. stavka 5. ovih Općih
uvjeta, kada je za promjenu na građevini potrebno ishoditi građevinsku dozvolu
ili drugi odgovarajući akt na temelju kojega se može graditi građevina
(primjerice: rekonstrukcija građevine i dr.).

Članak 8.

(1) Ukoliko zahtjev za izdavanje prethodne
elektroenergetske suglasnosti ne sadrži podatke iz članka 7. stavaka 1. i 2.
ovih Općih uvjeta, operator prijenosnog sustava ili operator distribucijskog
sustava dužan je pisanim putem u roku od osam dana od dana zaprimanja zahtjeva
zatražiti od podnositelja zahtjeva dopunu.

(2) Operator prijenosnog sustava ili operator
distribucijskog sustava dužan je izdati prethodnu elektroenergetsku suglasnost
iz članka 7. stavka 2. ovih Općih uvjeta, u roku od 30 dana od uredno
podnesenog zahtjeva.

(3) Operator prijenosnog sustava ili operator
distribucijskog sustava može odbiti zahtjev za izdavanje prethodne
elektroenergetske suglasnosti u slučaju ograničenih tehničkih ili pogonskih
mogućnosti u mreži.

(4) U slučaju odbijanja zahtjeva za izdavanje
prethodne elektroenergetske suglasnosti, operator prijenosnog sustava ili
operator distribucijskog sustava dužan je o tome obavijestiti podnositelja zahtjeva
i obrazložiti razloge odbijanja.

(5) Kupac ili proizvođač dužan je podnijeti
zahtjev za izdavanje elektroenergetske suglasnosti i za priključenje najmanje
10 dana prije isteka ugovorenog roka priključenja.

Članak 9.

(1) Prethodna elektroenergetska suglasnost važi
dvije godine od dana izdavanja.

(2) Prethodna elektroenergetska suglasnost
prestaje važiti u ro­ku od dvije godine od dana
izdavanja, ako se u tom vremenu ne zaključi ugovor o priključenju, ne izvrše
obveze iz ugovora o priklju­čenju
i ne podnese zahtjev za izdavanje elektroenergetske suglasnosti i za
priključenje.

(3) Na zahtjev za produženje roka važenja
prethodne elektro­energetske suglasnosti koji je podnesen prije isteka roka
važenja, rok važenja prethodne elektroenergetske suglasnosti može se produžiti
za još dvije godine.

(4) Elektroenergetska suglasnost prestaje važiti
danom raskida ugovora o korištenju mreže.

(5) Elektroenergetska suglasnost prestaje važiti
kada je priključak kupca ili proizvođača isključen s mreže duže od tri godine.

(6) Operator prijenosnog sustava ili operator
distribucijskog sustava dužan je u elektroenergetskoj suglasnosti upozoriti
kupca ili proizvođača na sve okolnosti koje dovode do prestanka važenja
elektroenergetske suglasnosti.

Članak 10.

Operator prijenosnog sustava ili operator
distribucijskog sustava dužan je čuvati elektroenergetsku suglasnost sve do
trajne demontaže priključka i isknjiženja priključka
iz poslovnih knjiga.

Članak 11.

(1) Podnositelj zahtjeva za izdavanje lokacijske
dozvole iz članka 3. stavka 3. ovih Općih uvjeta i podnositelj zahtjeva za
izdavanje prethodne elektroenergetske suglasnosti iz članka 3. stavaka 4. i 5.
ovih Općih uvjeta u slučaju odbijanja zahtjeva za izdavanje prethod­ne
elektroenergetske suglasnosti i podnositelj zahtjeva koji je nezadovoljan
uvjetima iz izdane prethodne elektroenergetske suglasnosti ima pravo žalbe
Agenciji.

(2) Žalba iz stavka 1. ovoga članka podnosi se u
roku od 15 dana od dana izdavanja ili odbijanja zahtjeva za izdavanje prethodne
elektroenergetske suglasnosti, odnosno lokacijske dozvole.

(3) Odluka Agencije je konačna.

Članak 12.

(1) Prethodna elektroenergetska suglasnost
sadrži:

– podatke o investitoru/vlasniku građevine;

– naziv, vrstu, adresu i broj katastarske čestice
građevine koja se priključuje na mrežu;

– mjesto priključenja građevine na mrežu;

– priključnu snagu;

– vrstu i način izvedbe priključka;

– kategoriju potrošnje, odnosno proizvodnje i
tarifni model;

– tehničke uvjete obračunskog mjernog mjesta;

– rok priključenja;

– ekonomske uvjete;

– uvjete značajne za položaj građevine u odnosu
na položaj postojećih i važećim prostornim planom predviđenih
elektroenergetskih objekata;

– nazivni napon na obračunskom mjernom mjestu;

– dopušteni faktor snage (cos
ö);

– uvjete korištenja mreže,

– druge podatke (primjerice: tehničke podatke o
vlastitom izvoru napajanja, podatke o postojećem obračunskom mjernom mjestu i dr.);

– rok važenja prethodne elektroenergetske
suglasnosti;

– uvjete prestanka važenja i

– uputu o pravu na žalbu.

(2) Elektroenergetska suglasnost sadrži:

– podatke o vlasniku građevine;

– naziv, vrstu, adresu i broj katastarske
čestice građevine;

– broj građevinske dozvole i datum izdavanja;

– priključnu snagu;

– kategoriju potrošnje, odnosno proizvodnje i
tarifni model;

– mjesto priključenja građevine na mrežu;

– vrstu i način izvedbe priključka;

– tehničke podatke obračunskog mjernog mjesta;

– nazivni napon na obračunskom mjernom mjestu;

– dopušteni faktor snage (cos
ö);

– način korištenja snage i energije;

– uvjete korištenja mreže;

– druge podatke (primjerice: tehničke podatke o
vlastitom izvoru napajanja, podatke o postojećem obračunskom mjernom mjestu i dr.);

– uvjete prestanka važenja i

– uputu o pravu na prigovor.

(3) Prethodna elektroenergetska suglasnost,
odnosno elektro­energetska suglasnost može sadržavati i:

– tehničke uvjete na lokaciji građevine;

– parametre mreže na koju se građevina
priključuje, odnosno maksimalnu i minimalnu struju tropolnog kratkog spoja i struju
jednopolnog kratkog spoja ili zemljospoja;

– opremu koju je potrebno ugraditi ili obnoviti
za potrebe izved­be
priključka;

– moguća odstupanja parametara kvalitete napona
veća od propisanih;

– dopušteno povratno djelovanje na mrežu;

– sustav tehničke zaštite u mreži i u građevini
kupca ili proizvođača;

– nazivnu struju ograničavala strujnog
opterećenja;

– vrstu, tip, razred točnosti, mjerni opseg,
mjesto i način ugradnje mjerne opreme;

– vrstu i podešenje
uređaja zaštite;

– pogonske i mjerne podatke, te način njihove
razmjene;

– način upravljanja potrošnjom;

– tehničke uvjete koji se odnose na vlastite
izvore napajanja električnom energijom;

– predvidivo vrijeme priključenja;

– očekivanu godišnju dinamiku potrošnje, odnosno
proizvod­nje električne energije;

– obvezu zaključivanja ugovora o vođenju pogona
kupca ili proizvođača;

– program obveznih ispitivanja
elektroenergetskih objekata i instalacija kupca ili proizvođača prije
priključenja.

Članak 13.

Priključnu snagu u prethodnoj elektroenergetskoj
suglasnosti ili elektroenergetskoj suglasnosti odobrava operator prijenosnog
sustava ili operator distribucijskog sustava temeljem zahtjeva kupca ili
proizvođača i tehničkih, odnosno pogonskih uvjeta u mreži, a korištenje se
uvjetuje ugradnjom uređaja za mjerenje snage kod priključne snage iznad 30 kW
ili ugradnjom ograničavala strujnog opterećenja kod priključne snage do
uključivo 30 kW.

Članak 14.

Odobrena priključna snaga važi samo za
obračunsko mjerno mjesto definirano u pripadajućoj elektroenergetskoj
suglasnosti i neprenosiva je na drugu lokaciju.

Članak 15.

(1) Kupac ili proizvođač koji se namjerava
priključiti na mrežu dužan je operatoru prijenosnog sustava ili operatoru
distribucijskog sustava dati pravo služnosti na dijelu nekretnine u svojemu vlasništvu
i omogućiti nesmetanu izgradnju i održavanje priključka.

(2) Operator prijenosnog sustava ili operator
distribucijskog sustava dužan je:

– izraditi i ishoditi potrebnu dokumentaciju za
priključenje;

– ostvariti tehničke uvjete u mreži;

– izgraditi priključak;

– opremiti mjerno mjesto kupca,

– provesti potrebna ispitivanja,

– izvršiti priključenje;

– održavati priključak o svome trošku;

– po potrebi zamijeniti priključak o svome
trošku, osim u slučaju kada zamjenu zahtijeva ili uzrokuje kupac ili proizvođač.

Članak 16.

(1) Za priključenje građevina kupaca posebne
zone na mrežu, organizator posebne zone dužan je operatoru prijenosnog sustava
ili operatoru distribucijskog sustava podnijeti zahtjev za sagledavanje
tehničkih uvjeta priključenja posebne zone na mrežu i uređenja međusobnih
odnosa.

(2) Uz zahtjev iz stavka 1. ovoga članka prilaže
se:

– isprava kojom se dokazuje status organizatora
posebne zo­ne;

– izvadak iz katastarskog plana s ucrtanom
granicom posebne zone;

– dokaz o vlasništvu ili nekom drugom stvarnom
pravu na zemljištu u posebnoj zoni;

– valjani dokument prostornog uređenja iz kojega
je razvidna namjena i oblikovanost građevinskog područja posebne zone i
dijelova u posebnoj zoni, pri čemu je najniža razina dokumenta prostorni plan
uređenja općine ili grada usklađen s planom županije;

– idejno rješenje posebne zone s
tehničko-tehnološkim značajkama i

– okvirni podaci o potrebama za električnom
energijom i snagom.

(3) Radi sagledavanja tehničkih uvjeta
priključenja na mrežu, potrebe projektiranja mreže i priključaka u posebnoj
zoni, izrađuje se idejno rješenje napajanja posebne zone električnom energijom,
a na temelju usuglašenog idejnog rješenja napajanja posebne zone električnom
energijom, operator prijenosnog sustava ili operator distribucijskog sustava
izdaje organizatoru posebne zone prethodnu elektroenergetsku suglasnost.

(4) Temeljem izdane prethodne elektroenergetske
suglasnosti, operator prijenosnog sustava ili operator distribucijskog sustava
i organizator posebne zone zaključuju ugovor o uređenju međusobnih odnosa kojim
se utvrđuju:

– uvjeti i dinamika financiranja pripreme
izgradnje elektroenergetskih objekata za stvaranje tehničkih uvjeta u mreži
operatora, mreže u posebnoj zoni i priključaka kupaca, do uključivo građevinske
dozvole;

– uvjeti, dinamika i opseg financiranja
izgradnje elektroenergetskih objekata za stvaranje tehničkih uvjeta u mreži
operatora, mreže u posebnoj zoni i priključaka kupaca;

– pravila u slučaju promjene pojedinačne
priključne snage budućih kupaca u posebnoj zoni;

– prijenos prava i obveza na kupce i

– ostali međusobni odnosi.

(5) U prethodnoj elektroenergetskoj suglasnosti
iz stavka 4. ovoga članka posebno se navodi:

– ukupna snaga potrebna za priključenje kupaca u
posebnoj zoni, kao zbroj svih pojedinačnih priključnih snaga i

– popis svih pojedinačnih priključaka i
obračunskih mjernih mjesta budućih kupaca u posebnoj zoni, s priključnom
snagom.

(6) Temeljem ugovora o uređenju međusobnih
odnosa, prethod­ne elektroenergetske suglasnosti i
građevinske dozvole za elektroenergetske objekte iz ugovorenog opsega izgradnje
elektroenergetskih objekata za stvaranje tehničkih uvjeta u mreži operatora,
mreže u posebnoj zoni i priključaka kupaca, operator prijenosnog sustava ili
operator distribucijskog sustava i organizator posebne zone zaključuju ugovor o
financiranju izgradnje tih objekata.

(7) Temeljem ugovora o uređenju međusobnih
odnosa i prethodne elektroenergetske suglasnosti, operator prijenosnog sustava
ili operator distribucijskog sustava i svaki pojedinačni kupac u posebnoj zoni
zaključuju ugovor o priključenju.

(8) Na temelju prethodne elektroenergetske
suglasnosti za posebnu zonu, operator prijenosnog sustava ili operator
distribucijskog sustava izdaje svakom pojedinačnom kupcu u posebnoj zoni
elektroenergetsku suglasnost.

Članak 17.

(1) Priključak namijenjen povremenom ili
privremenom korištenju (cirkus, luna park, sajam, manifestacija, sezonski kiosk
i slično) izvodi se u pravilu kao trajni priključak, a naknadu za priključenje
dužan je platiti vlasnik nekretnine (općina, grad, sportsko društvo, druga
pravna ili fizička osoba i dr.).

(2) Ukoliko priključak iz stavka 1. ovoga članka
nije izveden kao trajni priključak, izvodi se prema stvarnim troškovima koje je
dužan platiti podnositelj zahtjeva za priključak i može se koristiti najduže 90
dana od dana priključenja ili u roku koji odobri jedinica lokalne samouprave, a
najduže šest mjeseci od dana priključenja.

Članak 18.

(1) Priključak gradilišta u pravilu se izvodi
kao dio priključka građevine, u kojem slučaju je kupac pored naknade za
priključenje dužan platiti i sve dodatne troškove koji se odnose na priključak
gradilišta.

(2) Ukoliko se priključak gradilišta ne izvodi
kao dio priključka građevine, podnositelj zahtjeva za građenje priključka
gradilišta, koji je ujedno i vlasnik priključka, snosi stvarne troškove za
izgradnju toga priključka.

(3) Vlasnik priključka gradilišta iz stavka 2.
ovoga članka dužan ga je ukloniti o svome trošku najkasnije u roku od sedam
dana nakon trajnog priključenja građevine.

(4) Priključak gradilišta privremen je i može
trajati najduže tri godine.

(5) Iznimno, rok iz stavka 4. ovoga članka može
se produžiti na poseban zahtjev vlasnika priključka gradilišta na vrijeme do
jedne godine, ali ne više od dva puta.

(6) Operator prijenosnog sustava ili operator
distribucijskog sustava ne smije priključiti gradilište građevine za koju nije
izdana građevinska dozvola ili drugi odgovarajući akt na temelju kojega se može
započeti gradnja građevine.

Članak 19.

(1) Ako je kupac ili proizvođač u obračunskom
razdoblju koristio snagu veću od priključne snage, operator prijenosnog sustava
ili operator distribucijskog sustava dužan je u pisanom obliku pozvati kupca
ili proizvođača da svede korištenje snage u granice priključne snage ili
podnese zahtjev za izdavanje prethodne elektroenergetske suglasnosti.

(2) Ako kupac ili proizvođač ni nakon pisane
obavijesti ne svede korištenje snage u granice priključne snage, ili ne podnese
zahtjev za izdavanje prethodne elektroenergetske suglasnosti, operator
prijenosnog sustava ili operator distribucijskog sustava dužan je ograničiti
preuzimanje snage na bilo koji tehnički mogući način, a kao krajnju mjeru
primijeniti mjeru obustave isporuke električne energije te o tome obavijestiti
opskrbljivača.

Članak 20.

(1) Kupac ili proizvođač dužan je u pisanom
obliku obavijestiti operatora prijenosnog sustava ili operatora distribucijskog
sustava o svim promjenama na njegovim elektroenergetskim objektima i instalacijama
koje mogu imati utjecaja na udovoljavanje uvjetima iz elektroenergetske
suglasnosti.

(2) Operator prijenosnog sustava ili operator
distribucijskog sustava u slučaju iz stavka 1. ovoga članka odlučuje da li će
izdati prethodnu elektroenergetsku suglasnost, odnosno propisati dodatne
tehničke i/ili pogonske uvjete.

Članak 21.

Operator prijenosnog sustava ili operator
distribucijskog sustava i kupac ili proizvođač mogu za elektroenergetske
objekte kupca ili proizvođača zaključiti ugovor o vođenju pogona kupca ili
proizvođača, sukladno uvjetima iz elektroenergetske suglasnosti, ugovora o
korištenju mreže i mrežnim pravilima elektroenergetskog sustava.

Članak 22.

Kupac ili proizvođač može priključiti vlastite
izvore napajanja na svoje elektroenergetske objekte i instalacije priključene
na mrežu uz uvjete određene u prethodnoj elektroenergetskoj suglasnosti.

Članak 23.

(1) Operator prijenosnog sustava i operator
distribucijskog sustava dužan je svakog kupca i proizvođača prije zaključenja
ugovora o korištenju mreže upoznati s njegovim pravima i dužnostima iz odredaba
ovih Općih uvjeta koje se odnose na korištenje mreže.

(2) Opskrbljivač je dužan svakog kupca prije
zaključenja ugovora o opskrbi upoznati s njegovim pravima i dužnostima iz
odredaba ovih Općih uvjeta koje se odnose na opskrbu električnom energijom.

Članak 24.

(1) Operator prijenosnog sustava ili operator
distribucijskog sustava dužan je temeljem elektroenergetske suglasnosti te
zaključenih ugovora o opskrbi i ugovora o korištenju mreže, priključiti
građevinu kupca ili proizvođača na mrežu.

(2) Operator prijenosnog sustava ili operator
distribucijskog sustava dužan je privremeno priključiti građevinu kupca ili
proizvođača za potrebe ispitivanja elektroenergetskih objekata i instalacija, a
temeljem pisanog zahtjeva investitora i pisane izjave izvođača o preuzimanju
odgovornosti tijekom privremenog priključenja.

(3) Privremeno priključenje iz stavka 2. ovoga
članka ne može trajati duže od 15 dana, a provodi se temeljem zaključenog
ugovora o opskrbi kojim se uređuje opskrba električnom energijom za vrijeme
privremenog priključenja.

(4) Operator prijenosnog sustava ili operator
distribucijskog sustava dužan je pisanim putem u roku od tri dana od dana
priključenja izvijestiti opskrbljivača o priključenju građevine iz stavka 1.
ovoga članka na mrežu.

Članak 25.

(1) Odredbe članaka 3. do 24. ovih Općih uvjeta
koje se odnose na priključenje primjenjuju se i kod promjena na priključku.

(2) Ako je promjena na priključku potrebna zbog
radova na rekonstrukciji mreže, troškove promjena na priključku snosi operator
prijenosnog sustava ili operator distribucijskog sustava.

(3) Stvarne troškove premještanja dijelova
mreže, odnosno priključka snosi podnositelj zahtjeva, a uvjete premještanja
određuje i radove izvodi operator prijenosnog sustava ili operator
distribucijskog sustava.

Članak 26.

(1) Kupac ili proizvođač koji zahtijeva promjene
na priključku i obračunskom mjernom mjestu i pri tome ne povećava priključnu
snagu snosi troškove izvedbe promjena:

– razdvajanja instalacija, s uspostavom većeg
broja obračunskih mjernih mjesta,

– spajanja instalacija, s uspostavom manjeg
broja obračunskih mjernih mjesta i

– bilo kojeg drugog zahtjeva (premještaj, i
slično).

(2) U slučaju istodobnog zahtjeva za povećanje priključne
snage i za razdvajanje ili spajanje instalacija iz stavka 1. ovoga članka,
kupac ili proizvođač je pored naknade za priključenje dužan platiti i stvarne
troškove uspostave većeg ili manjeg broja obračunskih mjernih mjesta, a koji
nisu posljedica njegova zahtjeva za povećanje priključne snage.

IV. UGOVORNI ODNOSI

Članak 27.

Odnosi između energetskog subjekta i kupca ili
proizvođača u skladu s ovim Općim uvjetima uređuju se sljedećim ugovorima:

– ugovor o priključenju;

– ugovor o opskrbi;

– ugovor o opskrbi i korištenju mreže i

– ugovor o korištenju mreže.

Članak 28.

(1) Ugovor o priključenju zaključuju operator
prijenosnog sustava ili operator distribucijskog sustava i kupac ili proizvođač
u postupku priključenja na mrežu ili povećanja priključne snage.

(2) Ugovorom iz stavka 1. ovoga članka uređuju
se uvjeti priključenja na prijenosnu mrežu ili distribucijsku mrežu te sve
pojedinosti izgradnje priključka koji su predmet ovih Općih uvjeta te utvrđuje
iznos naknade za priključenje.

(3) Ugovor iz stavka 1. ovoga članka sadrži:

– podatke o ugovornim stranama;

– predmet ugovora;

– broj prethodne elektroenergetske suglasnosti i
datum izdavanja;

– iznos naknade za priključenje na mrežu;

– rok i dinamika uplate iznosa naknade za
priključenje;

– rok izvedbe radova koji su predmet ugovora;

– rok priključenja;

– uvjete za izvođenje priključka;

– način i nositelje rješavanja imovinsko-pravnih
odnosa;

– uvjete za stavljanje priključka u funkciju;

– odgovornost za štetu i visinu ugovorne kazne
za slučaj neiz­vr­šenja ili neurednog izvršenja ugovora;

– rok važenja ugovora;

– razloge raskida ugovora;

– ostale uvjete;

– način rješavanja sporova.

(4) Temeljem prethodne elektroenergetske
suglasnosti iz članka 3. ovih Općih uvjeta ugovorne strane mogu zaključiti predugovor
o priključenju kojim se uređuju međusobni odnosi na pripremi stvaranja uvjeta u
mreži i priključka za priključenje građevine do uključivo građevinske dozvole.

(5) Kod priključenja građevine proizvođača na
mrežu, ugovorom iz stavka 1. ovoga članka uređuju se i svi ostali međusobni
odnosi.

(6) Operator distribucijskog sustava dužan je
izgraditi priključak i priključiti građevinu kupca ili proizvođača na
niskonaponsku mrežu u roku 30 dana od dana ispunjenja svih ugovornih obveza
kupca ili proizvođača.

(7) Kada je za priključenje građevine potrebno
izgraditi vod srednjeg napona i trafostanicu 10(20)/0,4 kV, a građevina kupca
ili proizvođača se priključuje na niskonaponsku mrežu, operator distribucijskog
sustava dužan je izgraditi priključak te priključiti građevinu na niskonaponsku
mrežu u roku iz ugovora o priključenju.

(8) Operator distribucijskog sustava ili
operator prijenosnog sustava dužan je izgraditi priključak i priključiti
građevinu kupca ili proizvođača na srednjonaponsku
ili visokonaponsku mrežu u roku iz ugovora o priključenju.

(9) U rokove iz stavaka 6., 7. i 8. ovoga članka
ne računaju se zastoji u aktivnostima na koje operator prijenosnog sustava ili
operator distribucijskog sustava nije mogao utjecati (suglasnosti tijela
uprave, ishođenje lokacijskih i građevnih dozvola, rješavanje imovinsko –
pravnih odnosa, događaji na gradilištu i slično), o čemu je operator
prijenosnog sustava ili operator distribucijskog sustava dužan pravodobno
izvještavati kupca ili proizvođača.

(10) Dinamika plaćanja naknade za priključenje
utvrđuje se na sljedeći način:

– 50% u roku od osam dana od dana zaključenja
ugovora o priključenju, a ostatak ovisno o opsegu i dinamici izgradnje
priključka do priključenja, kod priključenja građevine kupca ili proizvođača na
niskonaponsku mrežu iz stavka 6. ovoga članka;

– obročno, ovisno o opsegu i dinamici izgradnje
priključka i stvaranja tehničkih uvjeta u mreži kod priključenja građevine
kupca ili proizvođača na niskonaponsku mrežu iz stavka 7. ovoga članka;

– obročno, ovisno o opsegu i dinamici izgradnje
priključka i stvaranja tehničkih uvjeta u mreži kod priključenja građevine
kupca ili proizvođača na srednjonaponsku mrežu ili
visokonaponsku mrežu iz stavka 8. ovoga članka.

Članak 29.

(1) Ugovor o opskrbi tarifnog kupca zaključuju
opskrbljivač tarifnog kupca i tarifni kupac.

(2) Ugovor iz stavka 1. ovoga članka sadrži:

– podatke o ugovornim stranama;

– predmet ugovora;

– broj elektroenergetske suglasnosti i datum
izdavanja;

– adresa dostave računa;

– energetske veličine, u skladu s
elektroenergetskom suglasnosti;

– podatke o obračunskom mjernom mjestu;

– podatke o kategoriji potrošnje, odnosno
tarifnom modelu;

– način obračuna i naplate;

– količinu i dinamiku predaje električne
energije i snage (za tarifne kupce na srednjem naponu);

– obračun odstupanja od ugovorenih energetskih
veličina;

– razinu kvalitete usluga opskrbljivača;

– odgovornost za štetu i visinu ugovorne kazne
za slučaj neiz­vr­šenja ili neurednog izvršenja ugovora;

– slučajeve u kojima se ugovorna kazna ne plaća
odnosno šteta ne nadoknađuje;

– ostale međusobne obveze;

– podatke o trajanju i raskidu ugovora te dužini
otkaznog roka;

– način rješavanja sporova.

(3) Ugovor iz stavka 1. ovoga članka zaključuje
se na neodređeno vrijeme, a na određeno vrijeme kod tarifnih kupaca koji imaju
elektroenergetsku suglasnost ograničenog trajanja.

(4) Ugovor iz stavka 1. ovoga članka zaključuje
se za svako obračunsko mjerno mjesto, a može se zaključiti za više ili za sva
obračunska mjerna mjesta kupca.

(5) Kada tarifni kupac iz stavka 1. ovoga članka
ima s opskrbljivačem tarifnih kupaca zaključeno više ugovora o opskrbi, pravo
na isporuku električne energije na obračunskom mjernom mjestu za koje je
zaključen ugovor iz stavka 1. ovoga članka ostvaruje nakon podmirenja ukupnih
dospjelih novčanih obveza za isporučenu električnu energiju na svim drugim
obračunskim mjernim mjestima.

(6) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odredbe važećih Općih uvjeta za opskrbu električnom energijom, mrežnih pravila
elektroenergetskog sustava, tarifnog sustava za opskrbu električnom energijom,
s iznimkom povlaštenih kupaca, tarifnog sustava za prijenos električne energije
i tarifnog sustava za distribuciju električne energije.

Članak 30.

(1) Ugovor o opskrbi povlaštenog kupca
zaključuju opskrbljivač i povlašteni kupac.

(2) Ugovorom iz stavka 1. ovoga članka ugovorne
strane slobodno ugovaraju količine i cijene električne energije i isti sadrži:

– podatke o ugovornim stranama;

– predmet ugovora;

– broj elektroenergetske suglasnosti i datum
izdavanja;

– adresa dostave računa;

– energetske veličine, u skladu s
elektroenergetskom suglasnosti;

– podatke o obračunskom mjernom mjestu;

– podatke o kategoriji potrošnje;

– mjesečnu količinu električne energije i vršnu
snagu;

– dinamiku predaje električne energije i snage;

– način obračuna i naplate;

– obračun odstupanja od ugovorenih energetskih
veličina;

– razinu kvalitete usluga opskrbljivača;

– odgovornost za štetu i visinu ugovorne kazne
za slučaj neiz­vršenja ili neurednog izvršenja
ugovora;

– slučajeve u kojima se ugovorna kazna ne plaća
odnosno šteta ne nadoknađuje;

– ostale međusobne obveze;

– podatke o trajanju i raskidu ugovora te dužini
otkaznog ro­ka;

– način rješavanja sporova.

(3) Ugovor iz stavka 1. ovoga članka zaključuje
se na određeno vrijeme, uz otkazni rok od najmanje mjesec dana, za svako
obračunsko mjerno mjesto, a može se zaključiti za više ili za sva obračunska
mjerna mjesta kupca.

(4) Povlašteni kupac na jednom obračunskom
mjernom mjestu može zaključiti ugovor iz stavka 1. ovoga članka samo s jednim
opskrbljivačem.

(5) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odredbe važećih Općih uvjeta za opskrbu električnom energijom, mrežnih pravila
elektroenergetskog sustava, tarifnog sustava za prijenos električne energije,
tarifnog sustava za distribuciju električne energije i pravila djelovanja
tržišta električnom energijom.

Članak 31.

(1) Ugovor o korištenju mreže tarifnog kupca
zaključuju operator prijenosnog sustava ili operator distribucijskog sustava i
tarifni kupac.

(2) Ugovor iz stavka 1. ovoga članka sadrži:

– podatke o ugovornim stranama;

– predmet ugovora;

– adresu dostave računa;

– broj elektroenergetske suglasnosti i datum
izdavanja;

– podatke o priključnoj snazi i ostalim
energetskim veličinama;

– razinu kvalitete opskrbe električnom
energijom;

– razinu dopuštenog povratnog utjecaja na mrežu;

– uvjete pristupa obračunskom mjernom mjestu i
očitanja;

– način prikupljanja, prijenosa i provjere
mjernih podataka;

– obračun naknade za korištenje mreže i ostalih
naknada;

– uvjete u kojima je kupac dužan pristupiti
štednji ili ograničenju isporuke ugovorene električne energije i snage;

– slučajeve u kojima se može promijeniti
ugovorena razina kvalitete opskrbe električne energije;

– opis i vrstu poslovnih podataka koji podliježu
obvezi osiguranja tajnosti;

– način izvještavanja i razmjene podataka;

– način utvrđivanja i obračuna štete u slučaju
neizvršenja ili neurednog izvršenja ugovora;

– ostale međusobne obveze;

– podatke o trajanju i raskidu ugovora te dužini
otkaznog ro­ka;

– način razrješavanja sporova.

(3) Ugovor iz stavka 1. ovoga članka zaključuje
se na neodređeno vrijeme za svako obračunsko mjerno mjesto, a može se
zaključiti za više ili za sva obračunska mjerna mjesta kupca.

(4) Uvjet za zaključenje ugovora iz stavka 1. ovoga
članka je postojanje važećeg ugovora o opskrbi.

(5) Kada tarifni kupac iz stavka 1. ovoga članka
ima s opera­to­rom prijenosnog sustava ili operatorom distribucijskog sustava
zaključeno više ugovora o korištenju mreže, pravo na korištenje mreže na obračunskom
mjernom mjestu za koje je zaključen ugovor iz stavka 1. ovoga članka ostvaruje
nakon podmirenja ukupnih dospjelih novčanih obveza za korištenje mreže na svim
drugim obračunskim mjernim mjestima.

(6) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odred­be važećih Općih uvjeta za opskrbu električnom
energijom, mrežnih pravila elektroenergetskog sustava, tarifnog sustava za
opskrbu električnom energijom, s iznimkom povlaštenih kupaca, tarifnog sustava
za prijenos električne energije i tarifnog sustava za distribuciju električne
energije.

(7) Nakon uplate cjelokupnog iznosa financijskih
obveza i izvršenja u cijelosti svih obveza iz ugovora o priključenju, izdane
elektroenergetske suglasnosti te zaključenog ugovora o opskrbi i ugovora o
korištenju mreže, operator prijenosnog sustava ili operator distribucijskog
sustava dužan je staviti priključak u funkciju u skladu s rokom iz ugovora o
priključenju.

Članak 32.

(1) Ugovor o korištenju mreže povlaštenog kupca
zaključuju operator prijenosnog sustava ili operator distribucijskog sustava i
povlašteni kupac.

(2) Ugovor iz stavka 1. ovoga članka sadrži:

– podatke o ugovornim stranama;

– predmet ugovora;

– adresu dostave računa;

– broj elektroenergetske suglasnosti i datum
izdavanja;

– podatke o priključnoj snazi i ostalim
energetskim veličinama;

– razinu kvalitete opskrbe električnom
energijom;

– razinu dopuštenog povratnog utjecaja na mrežu;

– slučajeve u kojima se može promijeniti ugovorena
razina kvalitete opskrbe električne energije;

– uvjete pristupa obračunskom mjernom mjestu i
očitanja;

– način prikupljanja, prijenosa i provjere
mjernih i obračunskih podataka;

– obračun naknade za korištenje mreže i ostalih
naknada;

– obračun odstupanja od ugovorenih energetskih
veličina;

– uvjete u kojima je kupac dužan pristupiti
štednji ili ograničenju isporuke ugovorene električne energije i snage;

– opis i vrstu poslovnih podataka koji podliježu
obvezi osiguranja tajnosti;

– izvještavanje i razmjenu podataka;

– način utvrđivanja i obračuna štete u slučaju
neizvršenja ili neurednog izvršenja ugovora;

– ostale međusobne odnose;

– podatke o trajanju i raskidu ugovora te dužini
otkaznog ro­ka;

– način razrješavanja sporova.

(3) Ugovor iz stavka 1. ovoga članka zaključuje
se na neodređeno vrijeme za svako obračunsko mjerno mjesto, a može se
zaključiti za više ili za sva obračunska mjerna mjesta kupca.

(4) Uvjet za zaključenje ugovora iz stavka 1.
ovoga članka je postojanje važećeg ugovora o opskrbi.

(5) Kada povlašteni kupac iz stavka 1. ovoga
članka ima s operatorom prijenosnog sustava ili operatorom distribucijskog
sustava zaključeno više ugovora o korištenju mreže, pravo na korištenje mreže
na obračunskom mjernom mjestu za koje je zaključen ugovor iz stavka 1. ovoga
članka ostvaruje nakon podmirenja ukupnih dospjelih novčanih obveza za
korištenje mreže na svim drugim obračunskim mjernim mjestima.

(6) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odredbe važećih Općih uvjeta za opskrbu električnom energijom, mrežnih pravila
elektroenergetskog sustava, tarifnog sustava za opskrbu električnom energijom,
s iznimkom povlaštenih kupaca, tarifnog sustava za prijenos električne energije
i tarifnog sustava za distribuciju električne energije.

(7) Nakon uplate cjelokupnog iznosa financijskih
obveza i izvršenja u cijelosti svih obveza iz ugovora o priključenju, izdane
elektroenergetske suglasnosti te zaključenog ugovora o opskrbi i ugovora o
korištenju mreže, operator prijenosnog sustava ili operator distribucijskog
sustava dužan je staviti priključak u funkciju u skladu s rokom iz ugovora o
priključenju.

Članak 33.

(1) Ugovor o korištenju mreže proizvođača
zaključuju na neodređeno vrijeme operator prijenosnog sustava ili operator
distribucijskog sustava i proizvođač.

(2) Ugovor iz stavka 1. ovoga članka sadrži:

– podatke o ugovornim stranama;

– predmet ugovora;

– adresu dostave računa;

– broj elektroenergetske suglasnosti i datum
izdavanja;

– podatke o priključnoj snazi i ostalim
energetskim veličinama;

– razinu kvalitete električne energije;

– razinu dopuštenog povratnog utjecaja na mrežu;

– slučajeve u kojima se može promijeniti
ugovorena razina kvalitete opskrbe električne energije;

– uvjete pristupa obračunskom mjernom mjestu i
očitanja;

– uvjete korištenja i obračuna energije
uravnoteženja;

– način prikupljanja, prijenosa i provjere
mjernih i obračunskih podataka;

– obračun naknade za obavljanje mjernih usluga;

– obračun odstupanja od ugovorenih energetskih
veličina;

– uvjete u kojima je proizvođač dužan pristupiti
ograničenju isporuke ugovorene električne energije i snage;

– opis i vrstu poslovnih podataka koji podliježu
obvezi osiguranja tajnosti;

– izvještavanje i razmjenu podataka;

– način utvrđivanja i obračuna štete u slučaju
neizvršenja ili neurednog izvršenja ugovora;

– ostale međusobne odnose;

– podatke o trajanju i raskidu ugovora te dužini
otkaznog roka;

– način razrješavanja sporova.

(3) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odredbe važećih Općih uvjeta za opskrbu električnom energijom, mrežnih pravila
elektroenergetskog sustava, tarifnog sustava za prijenos električne energije,
tarifnog sustava za distribuciju električne energije i pravila djelovanja
tržišta električnom energijom.

(4) Nakon uplate cjelokupnog iznosa financijskih
obveza i izvršenja u cijelosti svih obveza iz ugovora o priključenju, izdane
elektro­energetske suglasnosti te zaključenog ugovora o korištenju mreže,
operator prijenosnog sustava ili operator distribucijskog sustava dužan je
staviti priključak u funkciju u skladu s rokom iz ugovora o priključenju.

Članak 34.

(1) Tarifni kupac i opskrbljivač tarifnih kupaca
mogu zaključiti ugovor o opskrbi i korištenju mreže tarifnog kupca.

(2) Ugovor iz stavka 1. ovoga članka sadrži sve
bitne sastojke iz ugovora o opskrbi iz članka 29. stavka 2. i ugovora o
korištenju mreže iz članka 31. stavka 2. ovih Općih uvjeta.

(3) Kada tarifni kupac iz stavka 1. ovoga članka
ima s opskrbljivačem tarifnih kupaca zaključeno više ugovora o opskrbi i
korištenju mreže, pravo na isporuku električne energije i korištenje mreže na
obračunskom mjernom mjestu za koje je zaključen ugovor iz stavka 1. ovoga
članka ostvaruje nakon podmirenja ukupnih dospjelih novčanih obveza za
isporučenu električnu energiju i korištenje mreže na svim drugim obračunskim
mjernim mjestima.

(4) Potpisom ugovora iz stavka 1. ovoga članka
ugovorne strane se obvezuju da tijekom važenja ugovora u cijelosti prihvaćaju
odredbe važećih Općih uvjeta za opskrbu električnom energijom, mrežnih pravila
elektroenergetskog sustava, tarifnog sustava za opskrbu električnom energijom,
s iznimkom povlaštenih kupaca, tarifnog sustava za prijenos električne energije
i tarifnog sustava za distribuciju električne energije.

(5) U slučaju iz stavka 1. ovoga članka,
opskrbljivač tarifnih kupaca dužan je zaključiti poseban ugovor o korištenju
mreže s operatorom prijenosnog sustava ili operatorom distribucijskog sustava.

(6) Nakon uplate cjelokupnog iznosa financijskih
obveza i izvršenja u cijelosti svih obveza iz ugovora o priključenju, izdane
elektroenergetske suglasnosti te zaključenog ugovora o opskrbi i korištenju mreže,
operator prijenosnog sustava ili operator distribucijskog sustava dužan je
staviti priključak u funkciju u skladu s rokom iz ugovora o priključenju.

Članak 35.

(1) Odnosi između operatora prijenosnog sustava,
operatora di­stribucijskog sustava, proizvođača i
opskrbljivača i drugih subjekata na tržištu električne energije uređuju se
posebnim ugovorima o međusobnim odnosima.

(2) Ugovor iz stavka 1. ovoga članka sadrži:

– način međusobnog informiranja;

– način informatičkog povezivanja i razmjene
podataka;

– prava i dužnosti ugovornih strana u slučaju
neispunjavanja obveza;

– postupke na obračunskom mjernom mjestu;

– ekonomske odnose između ugovornih strana;

– ostale međusobne odnose.

Članak 36.

(1) Kupci koji se koriste zajedničkom potrošnjom
u zgradama zaključuju ugovor o opskrbi i ugovor o korištenju mreže putem
predstavnika suvlasnika, a na temelju odluke suvlasnika.

(2) Iznos za utrošenu električnu energiju
zajedničke potrošnje obračunava se i iskazuje:

– kao zasebna stavka na računu za električnu energiju
obračunskog mjernog mjesta pojedinog kupca koji koristi električnu energiju
zajedničke potrošnje, a za isto obračunsko razdoblje ili

– zasebnim računom za električnu energiju
zajedničke potrošnje predstavniku suvlasnika.

Članak 37.

(1) Kod promjene vlasništva građevine, kupac je
dužan u roku od 30 dana od promjene vlasništva podnijeti zahtjev za raskid
ugovora o korištenju mreže i ugovora o opskrbi, odnosno ugovora o opskrbi i
korištenju mreže, uz predočenje odgovarajuće isprave o promjeni vlasništva, a
novi vlasnik te građevine dužan je u istom roku podnijeti zahtjev za sklapanje
novih ugovora, uz predočenje odgovarajuće isprave o promjeni vlasništva.

(2) Na temelju zaprimljenog zahtjeva kupca iz
stavka 1. ovoga članka, operator prijenosnog sustava ili operator
distribucijskog sustava dužan je u daljnjem roku od pet dana očitati stanje
brojila i dostaviti ga opskrbljivaču.

(3) Na temelju očitanja stanja brojila iz stavka
2. ovoga članka, opskrbljivač i operator prijenosnog sustava ili operator
distribucijskog sustava dužni su izvršiti obračun potrošnje električne energije
i korištenja mreže radi razgraničenja ugovornih odnosa.

(4) Ukoliko se s novim vlasnikom građevine iz
stavka 1. ovoga članka ne zaključi ugovor o opskrbi i ugovor o korištenju
mreže, odnosno ugovor o opskrbi i korištenju mreže, s danom očitanja stanja
brojila iz stavka 3. ovoga članka, operator prijenosnog sustava ili operator
distribucijskog sustava će obustaviti isporuku električne energije na tom
obračunskom mjernom mjestu.

(5) Ukoliko kupac iz stavka 1. ovoga članka nije
u roku od 30 dana od dana promjene vlasništva podnio zahtjev za raskid ugovora,
opskrbljivač i operator prijenosnog sustava ili operator distribucijskog
sustava mogu, nakon isteka toga roka, na zahtjev novoga vlasnika građevine, uz
predočenje odgovarajuće isprave o promjeni vlasništva, zaključiti ugovor o
opskrbi i ugovor o korištenju mreže, odnosno ugovor o opskrbi i korištenju
mreže, s danom zadnjeg obračuna.

(6) Obračun iz stavaka 3. ili 5. ovoga članka
temelj je razgraničenja ugovornih odnosa između kupca i vlasnika građevine, te
njihovih odnosa s opskrbljivačem i operatorom prijenosnog sustava ili
operatorom distribucijskog sustava.

Članak 38.

(1) Tarifni kupac može zatražiti da se njegov
ugovor o opskrbi i ugovor o korištenju mreže na određeno vrijeme ustupi trećoj
osobi, a opskrbljivač tarifnog kupca može na takav ugovor dati pristanak i
provesti ga pod uvjetom:

– podmirenja svih novčanih obveza nastalih do
dana privremenog ustupa ugovora o opskrbi i ugovora o korištenju mreže i

– davanja ovjerene izjave ustupitelja
ugovora i primatelja ugovora o solidarnom podmirenju budućih novčanih obveza.

(2) Bilo koja promjena ugovora o opskrbi i
ugovora o korištenju mreže iz stavka 1. ovoga članka moguća je isključivo uz
izričitu dozvolu ustupitelja ugovora i opskrbljivača
tarifnog kupca.

(3) Ustupitelj ugovora
i primatelj ugovora mogu u svako vrijeme pisanim putem raskinuti ustupanje
ugovora, o čemu su dužni u roku tri dana od dana raskida ugovora i podmirenja
svih novčanih obveza, obavijestiti opskrbljivača tarifnih kupaca u pisanom
obliku.

Članak 39.

(1) Ugovor o opskrbi tarifnog kupca, odnosno
ugovor o opskrbi i korištenju mreže tarifnog kupca, prestaje u slučaju:

– smrti fizičke osobe,

– prestanka pravne osobe,

– raskida ugovora,

– nastupa drugih okolnosti za prestanak ugovora
prema propisima obveznog prava.

(2) U slučaju prestanka ugovora iz stavka 1.
podstavaka 1. i 2. ovoga članka, fizičke ili pravne osobe pravni sljednici koji su u posjedu nekretnine, dužni su u roku od
90 dana od dana smrti fizičke osobe ili prestanka pravne osobe obavijestiti o
tome opskrbljivača tarifnih kupaca i operatora prijenosnog sustava ili
operatora distribucijskog sustava.

(3) U slučaju smrti fizičke osobe ili prestanka
pravne osobe opskrbljivač tarifnih kupaca može privremeno nastaviti opskrbu
električnom energijom s fizičkom ili pravnom osobom koja je u posjedu
nekretnine do saznanja za novog vlasnika, uz uvjet urednog podmirenja svih
novčanih obveza.

(4) Pravni sljednik tarifnog
kupca ima pravo na zaključenje novog ugovora o opskrbi tarifnog kupca, odnosno
ugovora o opskrbi i korištenju mreže tarifnog kupca nakon podmirenja dospjelih
novčanih obveza na tom obračunskom mjernom mjestu.

(5) Ukoliko se iz bilo kojeg razloga ne može
zaključiti novi ugovor o opskrbi tarifnog kupca, odnosno ugovor o opskrbi i
korištenju mreže tarifnog kupca prema stavku 4. ovoga članka, opskrbljivač
tarifnih kupaca može zaključiti s fizičkom ili pravnom osobom koja je u posjedu
nekretnine novi ugovor na određeno vrijeme do saznanja za novog vlasnika, uz
uvjet da su do dana zaključenja novoga ugovora podmirene sve novčane obveze
toga obračunskog mjernog mjesta.

(6) Ako se ne zaključi ugovor iz stavaka 4. ili
5. ovoga članka u roku od 90 dana od dana saznanja za smrt fizičke osobe ili
prestanka pravne osobe, obračunsko mjerno mjesto može se isključiti.

Članak 40.

(1) Tarifni kupac može pisanim putem podnijeti
zahtjev za raskid ugovora o opskrbi tarifnog kupca, odnosno ugovora o opskrbi i
korištenju mreže tarifnog kupca, uz otkazni rok od osam dana.

(2) Nakon što opskrbljivač tarifnih kupaca
zaprimi zahtjev za raskid ugovora o opskrbi tarifnog kupca, odnosno ugovora o
opskrbi i korištenju mreže tarifnog kupca, dužan je temeljem očitanja brojila
tarifnom kupcu ispostaviti račun za sve novčane obveze do dana raskida ugovora.

(3) Ako tarifni kupac nije otkazao ugovor
sukladno uvjetima iz stavka 1. ovoga članka i/ili nije omogućio očitanje
brojila, zbog čega opskrbljivač tarifnih kupaca ne može ispostaviti račun,
dužan je platiti svu električnu energiju do očitanja brojila.

Članak 41.

(1) Opskrbljivač tarifnih kupaca može raskinuti
ugovor o opskrbi tarifnog kupca, odnosno ugovor o opskrbi i korištenju mreže
tarifnog kupca s tarifnim kupcem u sljedećim slučajevima:

– ako tarifni kupac da lažne ili nepotpune
podatke koji onemogućavaju uredno ispunjenje ugovorenih obveza, a predmetni
podaci ne budu ispravljeni u zahtijevanom roku;

– ako tarifni kupac ne otkloni razloge zbog
kojih mu je obustav­ljena
ili naložena obustava opskrbe električnom energijom u roku od 90 dana od dana
obustave, ili dana kada je pokušano izvršenje
obustave.

(2) Najmanje tri dana prije raskida ugovora iz
stavka 1. ovog članka opskrbljivač tarifnih kupaca dužan je o raskidu ugovora
obavijestiti operatora prijenosnog sustava ili operatora distribucijskog
sustava i podnijeti zahtjev za očitanje i isključenje kupca s mreže.

Članak 42.

(1) Ugovor o korištenju mreže zaključen između operatora
prijenosnog sustava ili operatora distribucijskog sustava i povlaštenog kupca
prestaje u slučaju:

– smrti fizičke osobe;

– prestanka pravne osobe;

– raskida ugovora;

– nastupa drugih okolnosti za prestanak ugovora
prema propisima obveznog prava.

(2) U slučaju smrti fizičke osobe ili prestanka
pravne osobe operator prijenosnog sustava ili operator distribucijskog sustava
privremeno će nastaviti isporuku električne energije fizičkoj ili pravnoj osobi
koja je u posjedu nekretnine do saznanja za novog vlasnika, uz uvjet urednog
podmirenja svih novčanih obveza.

(3) Ukoliko se iz bilo kojeg razloga s drugom
fizičkom ili prav­nom osobom koja je u posjedu
nekretnine ne može zaključiti novi ugovor o korištenju mreže prema stavku 2.
ovoga članka, operator prijenosnog sustava ili operator distribucijskog sustava
može, izuzetno od odredbe članka 31. stavka 3. ovih Općih uvjeta, zaključiti s
fizičkom ili pravnom osobom koja je u posjedu nekretnine ugovor o korištenju
mreže na određeno vrijeme, a do saznanja za novog vlasnika, uz uvjet da su do
dana zaključenja ugovora podmirene sve novčane obveze toga obračunskog mjernog
mjesta.

(4) Ako se ne zaključi ugovor iz stavka 3. ovoga
članka u roku od 90 dana od dana saznanja za smrt fizičke osobe ili prestanak
pravne osobe, obračunsko mjerno mjesto može se isključiti.

(5) Novi vlasnik dužan je zaključiti novi ugovor
o korištenju mreže.

Članak 43.

(1) Tarifni kupac gubi status kupca ukoliko na
isključenom obračunskom mjernom mjestu nakon prestanka ugovora o opskrbi, odnosno
prestanka ugovora o opskrbi i korištenju mreže u dijelu koji se odnosi na
opskrbu tarifnih kupaca, nije u roku od tri godine zaključio novi ugovor o
opskrbi, u kojem slučaju prestaje važiti i ugovor o korištenju mreže, odnosno
ugovor o opskrbi i korištenju mreže u cijelosti te elektroenergetska
suglasnost, a priključak se može demontirati.

(2) Povlašteni kupac gubi status kupca ukoliko
na isključenom obračunskom mjernom mjestu s važećim ugovorom o korištenju mreže
nije u roku od tri godine zaključio novi ugovor o opskrbi, u kojem slučaju se
raskida ugovor o korištenju mreže, prestaje važiti elektroenergetska
suglasnost, a priključak se može demontirati.

(3) Povlašteni kupac gubi status kupca ukoliko
na isključenom obračunskom mjernom mjestu nakon prestanka ugovora o korište­nju mreže, nije u roku od jedne godine zaključio
novi ugovor o ko­ri­štenju
mreže, u kojem slučaju prestaje važiti elektroenergetska suglasnost, a
priključak se može demontirati.

Članak 44.

Ugovor o priključenju, ugovor o opskrbi, ugovor
o korištenju mreže, odnosno ugovor o opskrbi i korištenju mreže, kao i sve
izmjene i dopune tih ugovora, zaključuju se u pisanoj formi i bez naknade.

Članak 45.

(1) Tarifni kupac koji je stekao status povlaštenog
kupca zaključuje ugovor o opskrbi s opskrbljivačem povlaštenog kupca i ugovor o
korištenju mreže s operatorom prijenosnog sustava ili operatorom
distribucijskog sustava, u roku od šest mjeseci od dana stjecanja statusa.

(2) Povlašteni kupac ima pravo slobodno
izabrati, odnosno promijeniti opskrbljivača.

(3) Povlašteni kupac može promijeniti
opskrbljivača samo s danom očitanja brojila povlaštenog kupca prema obračunskom
raz­doblju koje se smatra standardnom uslugom ili
prema razdoblju utvrđenom ugovorom o korištenju mreže s povlaštenim kupcem, a
dan očitanja brojila ujedno je i dan početka primjene novoga ugovora o opskrbi.

(4) Novi opskrbljivač dužan je ugovor o opskrbi
iz stavka 1. ovoga članka, osim komercijalnih podataka, dostaviti operatoru prijenosnog
sustava ili operatoru distribucijskog sustava najkasnije u roku od 20 dana
prije početka primjene.

(5) Operator prijenosnog sustava ili operator
distribucijskog sustava dužan je u daljnjem roku od 10 dana od primitka novoga
ugovora o opskrbi dati pisanu suglasnost o usklađenosti toga ugovora s ugovorom
o korištenju mreže ili u istom roku obavijestiti podnositelja zahtjeva o
potrebnim promjenama u ugovoru na koji je zatražena suglasnost.

(6) Nakon potvrđivanja usklađenosti novoga
ugovora o opskrbi s ugovorom o korištenju mreže, operator prijenosnog sustava
ili operator distribucijskog sustava dužan je obavijestiti prethodnog
opskrbljivača o zaključivanju novog ugovora o opskrbi s novim opskrbljivačem,
očitati brojila na obračunskom mjernom mjestu na način iz stavka 3. ovoga
članka i podatke dostaviti prethodnom i novom opskrbljivaču te kupcu i
operatoru tržišta.

(7) Nakon početka primjene novoga ugovora o
opskrbi prethodni opskrbljivač više nema pravo uvida u mjerne podatke
povlaštenog kupca.

Članak 46.

(1) U slučaju da ugovor o opskrbi prestaje
važiti istekom roka na koji je zaključen, a povlašteni kupac i dotadašnji
opskrbljivač za­klju­čuju novi ugovor o opskrbi,
dotadašnji opskrbljivač dužan je u roku od 10 dana prije isteka roka važenja
ugovora o opskrbi dostaviti operatoru prijenosnog sustava ili operatoru
distribucijskog sustava novi ugovor o opskrbi.

(2)Ako povlašteni kupac mijenja opskrbljivača
zaključuje ugovor o opskrbi s novim opskrbljivačem i pokreće postupak promjene
opskrbljivača na način i prema postupku promjene opskrbljivača iz članka 45.
stavaka 3. do 7. ovih Općih uvjeta.

Članak 47.

U slučaju da je tarifni kupac iz kategorije
kućanstvo ili mali kupac stekao status povlaštenog kupca, a ne želi koristiti
pravo povlaštenog kupca, ugovara opskrbu električnom energijom s nositeljem
obveze javne usluge opskrbe električnom energijom.

Članak 48.

(1) U slučaju da je ugovor o opskrbi povlaštenog
kupca prestao važiti zbog prestanka rada opskrbljivača, povlašteni kupac ima
pravo na opskrbu električnom energijom prema tarifnom sustavu opskrbe
električnom energijom, s iznimkom povlaštenih kupaca, putem nositelja obveze
javne usluge dok ne pronađe novog opskrbljivača.

(2) Rok za pronalaženje novoga opskrbljivača iz
stavka 1. ovoga članka je 30 dana od dana prestanka rada opskrbljivača.

(3) Povlašteni kupac iz kategorije kućanstvo ili
mali kupac kojemu je prestao važiti ugovor o opskrbi povlaštenog kupca zbog
prestanka rada opskrbljivača ima pravo ostati u sustavu opskrbe električnom
energijom putem nositelja obveze javne usluge i nakon isteka roka od 30 dana, u
kojem slučaju je dužan zaključiti novi ugovor o opskrbi s nositeljem obveze
javne usluge opskrbe električ­nom
energijom.

(4) Povlašteni kupac kojemu je prestao važiti
ugovor o opskrbi zbog prestanka rada opskrbljivača, a koji nema pravo na
opskrbu električnom energijom prema tarifnom sustavu opskrbe električnom
energijom, s iznimkom povlaštenih kupaca, dužan je nakon isteka roka od 30 dana
zaključiti novi ugovor o opskrbi s novim opskrbljivačem.

(5) Ako povlašteni kupac nakon isteka roka iz
stavka 4. ovoga članka ne zaključi novi ugovor o opskrbi s novim
opskrbljivačem, može zaključiti taj ugovor s nositeljem obveze javne usluge
opskrbe električnom energijom, u kojem slučaju se za takvu opskrbu električnom
energijom primjenjuje cijena električne energije prema pravilima za
zaračunavanje naknade koje plaćaju korisnici mreže za elektroenergetsku
neravnotežu.

(6) Ako povlašteni kupac iz stavka 3. i stavka
5. ovoga članka ne zaključi novi ugovor o opskrbi s nositeljem obveze javne
usluge opskrbe električnom energijom, operator prijenosnog sustava ili operator
distribucijskog sustava ima pravo isključiti ga s mreže.

Članak 49.

(1) U slučaju da je prestao važiti ugovor o
opskrbi povlaštenog kupca prije isteka roka na koji je zaključen, opskrbljivač
je dužan o istome bez odlaganja obavijestiti operatora prijenosnog sustava ili
operatora distribucijskog sustava te povlaštenog kupca i operatora tržišta, a
povlašteni kupac ima pravo na opskrbu električnom energijom prema tarifnom
sustavu opskrbe električnom energijom, s iznimkom povlaštenih kupaca, putem
nositelja obveze javne usluge dok ne pronađe novog opskrbljivača.

(2) Rok za pronalaženje novoga opskrbljivača iz
stavka 1. ovoga članka je 30 dana od dana prestanka važenja ugovora o opskrbi.

(3) Povlašteni kupac iz stavka 1. ovoga članka
dužan je zaklju­čiti ugovor o opskrbi s novim
opskrbljivačem na način i prema postupku promjene opskrbljivača iz članka 45.
stavaka 3. do 7. ovih Općih uvjeta.

(4) Povlašteni kupac iz stavka 1. ovoga članka
iz kategorije kućanstvo ili mali kupac koji nije zaključio ugovor o opskrbi s
novim opskrbljivačem, ima pravo ostati u sustavu opskrbe električnom energijom
putem nositelja obveze javne usluge i nakon isteka roka od 30 dana, u kojem
slučaju je dužan zaključiti ugovor o opskrbi s nositeljem obveze javne usluge
opskrbe električnom energijom.

(5) Povlašteni kupac iz stavka 1. ovoga članka
koji nije zaključio ugovor o opskrbi s novim opskrbljivačem, a koji nema pravo
na opskrbu električnom energijom prema tarifnom sustavu opskrbe električnom
energijom, s iznimkom povlaštenih kupaca, nakon isteka roka od 30 dana može
zaključiti novi ugovor o opskrbi s nositeljem obveze javne usluge opskrbe
električnom energijom, u kojem slučaju se za takvu opskrbu električnom
energijom primjenjuje cijena električne energije prema pravilima za
zaračunavanje naknade koje plaćaju korisnici mreže za elektroenergetsku
neravnotežu.

(6) Ako povlašteni kupac iz stavka 4. i stavka
5. ovoga članka ne zaključi ugovor o opskrbi s nositeljem obveze javne usluge
opskrbe električnom energijom, operator prijenosnog sustava ili operator
distribucijskog sustava ima pravo isključiti ga s mreže.

V. PRAVA I DUŽNOSTI
ENERGETSKIH SUBJEKATA I KORISNIKA MREŽE

Članak 50.

Obveza je energetskih subjekata i kupaca
električne energije da elektroenergetske objekte za proizvodnju, prijenos i
distribuciju električne energije, priključke na mrežu te elektroenergetske
objekte i instalacije kupaca električne energije grade i koriste pod uvjetima
propisanim Zakonom o energiji, Zakonom o tržištu električne energije i ovim
Općim uvjetima.

Članak 51.

(1) Operator prijenosnog sustava i operator
distribucijskog sustava dužni su osigurati standardnu razinu kvalitete opskrbe
električnom energijom na obračunskom mjernom mjestu korisnika mreže, sukladno
odredbama ovih Općih uvjeta, mrežnih pravila elektroenergetskog sustava i
uvjetima koje odobri Agencija prilikom donošenja planova razvoja i izgradnje
prijenosne i distribucijske mreže.

(2) Standardna razina kvalitete opskrbe
električnom energijom iskazuje se pokazateljima kvalitete napona, pokazateljima
pouzdanosti napajanja električnom energijom i ostalim pokazateljima kvalitete
opskrbe električnom energijom propisanih ovim Općim uvjetima.

(3) Korisnik mreže i operator prijenosnog
sustava ili operator distribucijskog sustava mogu ugovoriti i višu razinu
kvalitete opskrbe električnom energijom u odnosu na standardnu.

Članak 52.

Operator prijenosnog sustava ili operator
distribucijskog sustava dužan je korisniku mreže na pisani zahtjev podnijeti
pisano izvješće o razini kvalitete opskrbe električnom energijom na njegovom
obračunskom mjernom mjestu.

Članak 53.

(1) Za utvrđivanje pokazatelja standardne razine
kvalitete napona na obračunskim mjernim mjestima u mreži operatora prijenosnog
sustava i operatora distribucijskog sustava primjenjuju se odredbe hrvatskih
propisa, normi i mrežnih pravila elektroenergetskog sustava.

(2) Operator prijenosnog sustava i operator
distribucijskog sustava obvezuju se na primjenu odredbi o odstupanjima napona u
niskonaponskoj mreži, sukladno Pravilniku o normiranim naponima za
distribucijske niskonaponske električne mreže i električnu opremu.

(3) U pojedinačnim slučajevima postojećih
korisnika mreže u udaljenim područjima s dugačkim vodovima, odstupanja
pokazatelja kvalitete napona mogu biti veća od propisanih, a dovođenje
pokazatelja kvalitete napona na propisanu razinu rješava se sukladno rokovima koje
odobri Agencija, ukoliko operator prijenosnog sustava ili operator
distribucijskog sustava nije u mogućnosti riješiti taj problem u trogodišnjem
planu razvoja i izgradnje.

Članak 54.

(1) Pokazatelji pouzdanosti napajanja
električnom energijom su ukupni broj svih prekida i vrijeme trajanja svih
prekida napajanja električnom energijom na jednom obračunskom mjernom mjestu u
jednoj kalendarskoj godini. Nakon uvođenja sustava za prikupljanje, obradu i
pohranu podataka o poremećajima utvrdit će se:

– dopušteni ukupni broj prekida napajanja
električnom energijom;

– dopušteno ukupno vrijeme trajanja prekida
napajanja električnom energijom.

(2) Odredbe stavka 1. ovoga članka odnose se
samo na prekide koji traju dulje od tri minute.

(3) Dopušteni ukupni broj svih prekida i ukupno
vrijeme trajanja prekida iz stavka 1. ovoga članka ne odnose se na prekide koji
su posljedica djelovanja više sile, neispravnosti i kvarova uzrokovanih od
strane korisnika mreže i trećih osoba, radova održavanja, rekonstrukcije,
drugih radova nužnih za dogradnju postojeće mreže ili priključenje novih
korisnika na dijelu mreže koja napaja obračunsko mjerno mjesto, te prorade podfrekvencijske zaštite.

(4) Radovi održavanja, rekonstrukcije, dogradnje
mreže i priključenje novih kupaca ili proizvođača na mrežu trebaju biti
planirani i izvedeni tako da kumulativan iznos ukupnog godišnjeg broja prekida
napajanja i kumulativno vrijeme ukupnih godišnjih trajanja prekida napajanja
električnom energijom u zadnjih pet godina ne prelazi pet godišnjih vrijednosti
iz stavka 1. ovoga članka.

(5) U prekide na jednom obračunskom mjernom
mjestu ne uračunavaju se prekidi koji su posljedica postupaka radi utvrđivanja
dijela mreže u kvaru.

(6) Za prekid napajanja u mreži, koja nije pod
sustavom izravnog tehničkog nadzora operatora, korisnik mreže dužan je odmah po
nastanku prekida napajanja električnom energijom izvijestiti operatora
prijenosnog sustava ili operatora distribucijskog sustava o prekidu napajanja.

(7) Vrijeme trajanja prekida napajanja iz stavka
6. ovoga članka računa se od trenutka prijave prekida napajanja.

Članak 55.

(1) Operator prijenosnog sustava i operator
distribucijskog sustava dužan je uspostaviti:

– sustav za prikupljanje, obradu i pohranu
podataka o poremećajima i prekidima napajanja električnom energijom;

– praćenje kvalitete napona i

– praćenje kvalitete usluga.

(2) Operator prijenosnog sustava i operator
distribucijskog sustava dužan je objaviti godišnje izvješće o stanju mreže,
statističko izvješće o pogonskim događajima, pokazatelje kvalitete opskrbe
električnom energijom te analizu kvalitete usluga na svojim internetskim
stranicama.

(3) Opskrbljivač tarifnih kupaca dužan je
uspostaviti praćenje kvalitete usluga kupcima te analizu kvalitete usluga
objaviti na svojim internetskim stranicama.

Članak 56.

(1) Ako korisnik mreže podnese pisani prigovor
na razinu kvalitete napona, operator prijenosnog sustava ili operator
distribucijskog sustava treba provesti mjerenja u roku od 20 dana od dana
podnošenja prigovora, a pisano izvješće o rezultatima mjerenja kvalitete napona
na obračunskom mjernom mjestu dostaviti korisniku mreže u daljnjem roku od 10
dana.

(2) Ako se utvrdi da je prigovor bio neosnovan,
troškove mjerenja snosi korisnik mreže, a ako je prigovor osnovan troškove
mjerenja snosi nadležni operator mreže.

(3) Ako korisnik mreže dostavi izvješće
ovlaštene osobe o rezultatima mjerenja kvalitete napona, operator prijenosnog
sustava ili operator distribucijskog sustava može prihvatiti rezultate ili
postupiti na način opisan u stavcima 1. i 2. ovoga članka.

(4) Ako se utvrdi da je prigovor bio osnovan,
osim u slučajevima iz članka 53. stavka 3. ovih Općih uvjeta, operator
prijenosnog ili operator distribucijskog sustava dužan je, sukladno odobrenom planu
razvoja i izgradnje toga dijela prijenosne ili distribucijske mreže za iduće
tri godine, osigurati standardnu kvalitetu napona na tom obračunskom mjernom
mjestu.

Članak 57.

(1) Operator prijenosnog sustava ili operator
distribucijskog sustava dužan je po prijavi korisnika mreže o prekidu napajanja
električnom energijom utvrditi uzroke prekida najkasnije u roku od 24 sata od
primitka prijave, odnosno od trenutka od kojega je moguće utvrđivanje kvara.

(2) Operator prijenosnog sustava ili operator
distribucijskog sustava nakon što utvrdi uzrok prekida iz stavka 1. ovoga
članka, dužan je u najkraćem mogućem roku pristupiti ponovnoj uspostavi
napajanja električnom energijom.

Članak 58.

Odredbe o obvezama i odgovornostima operatora
prijenosnog sustava i operatora distribucijskog sustava u vezi s preuzimanjem
ili opskrbom električnom energijom ne primjenjuju se za vrijeme više sile,
poremećenog pogona mreže, izvanrednog pogona mreže i drugih izvanrednih
okolnosti.

Članak 59.

(1) Pod višom silom u smislu ovih Općih uvjeta
razumijevaju se slučajevi više sile određeni Zakonom o energiji.

(2) Pod poremećenim pogonom u smislu ovih Općih
uvjeta razumijeva se takvo pogonsko stanje dijela mreže u kojem stanju, zbog
ispada iz pogona jedinica mreže, dolazi do preopterećenja preostalih jedinica
mreže ili to preopterećenje neposredno prijeti.

(3) Pod izvanrednim pogonom u smislu ovih Općih
uvjeta razumijeva se takvo pogonsko stanje mreže u kojem su stanju, zbog ispada
iz pogona jedinica mreže, prekoračene granične vrijednosti pogonskih veličina
i/ili je došlo do pada frekvencije u elektroenergetskom sustavu ispod graničnih
vrijednosti utvrđenih mrežnim pravilima elektroenergetskog sustava i/ili je
nastalo preopterećenje znatnijeg broja preostalih jedinica mreže.

(4) Pod izvanrednim okolnostima u smislu ovih
Općih uvjeta razumijevaju se slučajevi neispravnosti i kvarova na uređajima i
postrojenjima koje operator prijenosnog sustava ili operator distribucijskog
sustava nije mogao spriječiti, a prouzročeni su postupanjem treće osobe.

Članak 60.

(1) Operator prijenosnog sustava i operator
distribucijskog sustava dužan je poduzeti potrebne mjere s ciljem održavanja
standard­ne razine kvalitete opskrbe električnom energijom.

(2) Operator prijenosnog sustava i operator
distribucijskog sustava ne može jamčiti napajanje bez prekida zbog
neispravnosti i kvarova, planiranih radova te ostalih okolnosti na koje ne može
utjecati.

(3) Operator prijenosnog sustava ili operator
distribucijskog sustava, u slučajevima iz stavka 2. ovoga članka, dužan je
poduzeti odgovarajuće mjere radi ponovne uspostave napajanja u najkraćem
mogućem roku, ali nije odgovoran za bilo kakvu posrednu ili neposrednu štetu
ili gubitke koji nastanu kod kupca.

Članak 61.

Sve usluge operatora prijenosnog sustava ili
operatora distribucijskog sustava korisnicima mreže utvrđene ovim Općim
uvjetima, koje nisu sadržane u naknadi za korištenje mreže i naknadi za
priključenje, nestandardne su usluge i plaćaju se prema cjeniku za nestandardne
usluge.

Članak 62.

(1) Kupac ili proizvođač mreže odgovoran je za
sigurnost, pogon i tehničku ispravnost svojih elektroenergetskih objekata i
instalacija.

(2) Ako operator prijenosnog sustava ili
operator distribucijskog sustava utvrdi da su elektroenergetski objekti i
instalacije kupca ili proizvođača neispravni, a njihovo bi korištenje moglo
dovesti do opasnosti za život i zdravlje ljudi ili oštećenja bilo čije imovine,
dužan je pisanim putem obavijestiti kupca ili proizvođača o svom nalazu i dati
mu primjeren rok za otklanjanje utvrđenih neispravnosti te o tome obavijestiti
opskrbljivača.

(3) Ako kupac ili proizvođač u ostavljenom roku
ne dovede svoje elektroenergetske objekte i instalacije u ispravno stanje,
operator prijenosnog sustava ili operator distribucijskog sustava privremeno će
mu obustaviti isporuku električne energije i o tome obavijestiti opskrbljivača
i elektroenergetskog inspektora.

(4) Nakon što kupac ili proizvođač otkloni nedostatke
i dovede elektroenergetske objekte i instalacije u ispravno stanje i dostavi o
tome pisanu obavijest operatoru prijenosnog sustava ili operatoru
distribucijskog sustava, operator prijenosnog sustava ili operator
distribucijskog sustava dužan je nastaviti s isporukom bez odlaganja te o tome
obavijestiti opskrbljivača.

Članak 63.

(1) Zaštite elektroenergetskih objekata i
instalacija kupca ili proizvođača trebaju biti izvedene u skladu s važećim
tehničkim propisima, hrvatskim normama i prethodnom elektroenergetskom
suglasnošću.

(2) Zaštite elektroenergetskih objekata i
instalacija kupca ili proizvođača i zaštite mreže trebaju biti međusobno
usklađene. Tehničko usklađivanje provjerava operator prijenosnog sustava ili
operator distribucijskog sustava.

(3) Kupac ili proizvođač dužan je održavati
zaštitne uređaje svojih elektroenergetskih objekata i instalacija dok je
priključen na mrežu.

(4) Kod promjene pogonskih uvjeta u mreži,
operator prijenosnog sustava ili operator distribucijskog sustava dužan je
pisanim putem obavijestiti kupca ili proizvođača o nastalim promjenama, a kupac
ili proizvođač dužan je uskladiti svoje zaštitne uređaje s tim promjenama.

(5) Kupac ili proizvođač dužan je poduzeti
odgovarajuće mjere kako bi osigurao da su njegovi elektroenergetski objekti i
instalacije zaštićeni od posljedica prekida isporuke i smetnji u mreži.

Članak 64.

(1) Operator prijenosnog sustava ili operator
distribucijskog sustava dužan je kupca ili proizvođača obavijestiti o povećanju
struje kratkog spoja u visokonaponskoj i/ili srednjonaponskoj
mreži, ako te vrijednosti prelaze vrijednosti za koje su dimenzionirani oprema
i zaštitni uređaji elektroenergetskih objekata i instalacija kupca ili
proizvođača.

(2) Kupac ili proizvođač iz stavka 1. ovoga članka
dužan je svoju opremu i zaštitne uređaje prilagoditi povećanju struje kratkog
spoja.

Članak 65.

(1) Elektroenergetski objekti i instalacije
kupca ili proizvođača trebaju biti izvedeni, održavani i vođeni u pogonu tako
da njihov povratni utjecaj na mrežu, odnosno poremećaji i smetnje budu u
granicama koje ne ugrožavaju propisanu razinu kvalitete opskrbe električnom
energijom.

(2) Kupac ili proizvođač odgovoran je za štetu
drugim kupcima ili proizvođačima i operatoru prijenosnog sustava ili operatoru distribucijskog
sustava, a koja je nastala zbog poremećaja i smetnji tijekom pogona njegovih
elektroenergetskih objekta i instalacija.

(3) Operator prijenosnog sustava ili operator
distribucijskog sustava dužan je upozoriti kupca ili proizvođača na poremećaje
i smetnje iz stavaka 1. i 2. ovoga članka.

(4) Kupac ili proizvođač dužan je poduzeti sve
potrebne mjere da poremećaji i smetnje budu u granicama određenim u elektro­energetskoj
suglasnosti ili ugovoru o korištenju mreže.

(5) Ukoliko kupac ili proizvođač ne provede
zatražene mjere i ne svede poremećaje i smetnje u granice određene u
elektroenergetskoj suglasnosti ili ugovoru o korištenju mreže, operator
prijenosnog sustava ili operator distribucijskog sustava može kao krajnju mjeru
primijeniti i mjeru obustave isporuke električne energije.

(6) Kupac ili proizvođač dužan je poduzeti sve
potrebne mjere da faktor snage (cos ö) bude u
granicama određenim u elektroenergetskoj suglasnosti ili ugovoru o korištenju
mreže.

Članak 66.

Operator prijenosnog sustava ili operator
distribucijskog sustava i korisnici mreže imaju pravo zahtijevati utvrđivanje
razine poremećaja i smetnji na obračunskim mjernim mjestima.

Članak 67.

(1) Sukladnost karakteristika elektroenergetskih
objekata i instalacija kupca ili proizvođača s gledišta ostvarenja zahtjeva za
propisanim razinama povratnih utjecaja na mrežu i načina vođenja pogona,
operator prijenosnog sustava ili operator distribucijskog sustava može utvrditi
ispitivanjima i mjerenjima prije priključenja kupca ili proizvođača na mrežu i
tijekom korištenja mreže.

(2) Ustanovi li se da su utjecaji na kvalitetu
napona i vođenje pogona mreže, koje stvaraju elektroenergetski objekti i
instalacije kupca ili proizvođača, veće od propisanih, operator prijenosnog
sustava ili operator distribucijskog sustava ima pravo zatražiti od kupca ili
proizvođača provođenje potrebnih mjera za dovođenje utjecaja u propisane
granice.

(3) Operator prijenosnog sustava ili operator
distribucijskog sustava dužan je upozoriti kupca ili proizvođača na smetnje iz
stavka 2. ovoga članka, a ukoliko kupac ili proizvođač ne provede zatražene
mjere, može primijeniti ograničenja sa strane mreže, a kao krajnju mjeru i
mjeru obustave isporuke električne energije.

Članak 68.

(1) Elektroenergetski objekti i instalacije
kupca ili proizvođača ne smiju ometati prijenos informacija i signala za
upravljanje.

(2) Operator prijenosnog sustava ili operator
distribucijskog sustava dužan je upozoriti kupca ili proizvođača da je ometanje
prijenosa iz stavka 1. ovoga članka veće od propisanog, te zatražiti da kupac
ili proizvođač provede potrebne mjere za dovođenje istog u propisane granice, a
ukoliko kupac ili proizvođač ne provede zatražene mjere, može primijeniti
ograničenja sa strane mreže, a kao krajnju mjeru i mjeru obustave isporuke
električne energije.

(3) Korisnicima mreže zabranjeno je koristiti
mrežu za prijenos informacija i signala bez posebnog ugovora s operatorom
prijenosnog sustava ili operatorom distribucijskog sustava.

Članak 69.

(1) Kupac ili proizvođač nema pravo omogućiti
drugoj osobi priključenje na svoje elektroenergetske objekte i instalacije i
korištenje električne energije preko svog obračunskog mjernog mjesta.

(2) Iznimno, uz prethodnu suglasnost Agencije,
operator prijenosnog sustava ili operator distribucijskog sustava može kupcu
ili proizvođaču dati dozvolu da drugu osobu priključi na svoje
elektroenergetske objekte i instalacije i dozvolu da koristi električnu
energiju preko obračunskog mjernog mjesta kupca ili proizvođača.

(3) Kupac ili proizvođač i osoba kojoj je
omogućeno korištenje električne energije iz stavka 2. ovoga članka dužni su
urediti svoje odnose u skladu s osnovnim načelima ovih Općih uvjeta, te
primjenjivati cijenu za korištenje mreže i opskrbu električnom energijom prema
važećem tarifnom sustavu za opskrbu električnom energijom, s iznimkom
povlaštenih kupaca, tarifnom sustavu za prijenos električne energije i tarifnom
sustavu za distribuciju električne energije.

(4) Kupcu ili proizvođaču koji drugoj osobi
omogući priključenje i/ili korištenje električne energije preko svog
obračunskog mjernog mjesta bez dozvole iz stavka 2. ovoga članka, operator
prijenosnog sustava ili operator distribucijskog sustava obustavit će isporuku
električne energije.

(5) Kupac ili proizvođač koji se uslijed statusnih
ili organizacijskih razloga preoblikuje u dvije ili više pravno samostalnih
cjelina dužan je u roku od 30 dana od dana nastale promjene o tome obavijestiti
operatora prijenosnog sustava ili operatora distribucijskog sustava radi
uređenja novonastalih odnosa, u protivnom će se smatrati da omogućuje drugoj
osobi priključenje i/ili korištenje električne energije preko svog obračunskog
mjernog mjesta.

Članak 70.

Opskrbljivač električnom energijom dužan je u
računu, odnosno prilogu računa ili u promocijskim materijalima, koji se dostav­ljaju kupcu, navesti barem
jednom godišnje podatke o:

– značajkama korištenja električne energije radi
poticanja i usmjeravanja kupaca prema učinkovitom korištenju električne
energije i

– utjecaju na okoliš izvora električne energije
koje je koristio za opskrbu kupaca električnom energijom.

Članak 71.

(1) Korisnik mreže i opskrbljivač imaju pravo
prigovora na rad operatora prijenosnog sustava ili operatora distribucijskog
sustava u roku od 30 dana od dana nastanka razloga za podnošenje prigovora.

(2) Korisnik mreže ili opskrbljivač podnosi
prigovor operatoru prijenosnog sustava ili operatoru distribucijskog sustava iz
stavka 1. ovoga članka.

(3) Operator prijenosnog sustava ili operator
distribucijskog sustava dužan je donijeti odluku o prigovoru korisnika mreže
ili opskrbljivača u roku od 30 dana od dana primitka prigovora.

(4) Ako operator prijenosnog sustava ili
operator distribucijskog sustava ne udovolji prigovoru kupca ili ne donese
odluku o prigovoru u roku iz stavka 3. ovoga članka, dužan je predmet u
daljnjem roku od osam dana ustupiti na rješavanje Agenciji.

(5) Odluka Agencije je konačna.

Članak 72.

(1) Kupac ima pravo prigovora na rad
opskrbljivača tarifnih kupaca u roku od 30 dana od dana nastanka razloga za podnošenje
prigovora.

(2) Kupac podnosi prigovor opskrbljivaču
tarifnih kupaca iz stavka 1. ovoga članka.

(3) Opskrbljivač tarifnih kupaca dužan je
donijeti odluku o prigovoru kupca u roku od 30 dana od dana primitka prigovora.

(4) Ako opskrbljivač tarifnih kupaca ne udovolji
prigovoru kupca ili ne donese odluku o prigovoru u roku iz stavka 3. ovoga
članka, dužan je predmet u daljnjem roku od osam dana ustupiti na rješavanje
Agenciji.

(5) Odluka Agencije je konačna.

VI. OBRAČUNSKO MJERNO MJESTO
I MJERENJE ISPORUČENE ELEKTRIČNE ENERGIJE

Članak 73.

(1) Isporučena i preuzeta električna energija
mjeri se mjerilima na obračunskom mjernom mjestu koje je na mjestu preuzimanja
ili mjestu predaje električne energije.

(2) Svako obračunsko mjerno mjesto opremljeno je
mjernom opremom koju čine mjerila i ostala mjerna oprema određena
elektroenergetskom suglasnošću.

(3) Mjerila iz stavka 2. ovoga članka su:

– brojila električne energije;

– naponski i strujni mjerni transformatori i

– uklopni satovi.

(4) Ostalu mjernu opremu iz stavka 2. ovoga
članka čine:

a) mjerni i spojni vodovi i priključnice,

b) osigurački uređaji,

c) ograničavala strujnog opterećenja,

d) uređaji za upravljanje tarifama,

e) komunikacijski uređaji,

f) uređaji prenaponske
zaštite mjernih i komunikacijskih uređaja,

g) ostalo.

(5) Operator prijenosnog sustava ili operator
distribucijskog sustava za svako obračunsko mjerno mjesto određuje tehničke
značajke mjerila i ostale mjerne opreme, mjesto i način ugradnje, a sve
sukladno Zakonu o mjeriteljstvu, pravilnicima o mjeriteljskim zahtjevima za
pojedine vrste mjerne opreme i mrežnim pravilima elektroenergetskog sustava.

(6) Značajke i sastav mjerila i ostale mjerne
opreme za obračunska mjerna mjesta pojedinih kupaca ili proizvođača utvrđuju su
mrežnim pravilima elektroenergetskog sustava i tehničkim uvjetima za obračunska
mjerna mjesta.

Članak 74.

(1) Mjerna oprema na obračunskom mjernom mjestu
kupca vlasništvo je operatora prijenosnog sustava ili operatora distribucijskog
sustava i isti ju je dužan održavati i ovjeravati o svom trošku.

(2) Mjerna oprema na obračunskom mjernom mjestu
proizvođača vlasništvo je proizvođača.

(3) Mjerna oprema na obračunskom mjernom mjestu
koja istodobno služi za mjerenje predane energije kupcu i za mjerenje preuzimanja
energije od tog kupca, koju on proizvodi u elektrani snage do 30 kW pretežno za
vlastite potrebe, vlasništvo je operatora prijenosnog sustava ili operatora
distribucijskog sustava.

(4) Mjernu opremu iz stavka 2. ovoga članka
održava i ovjerava operator prijenosnog sustava ili operator distribucijskog
sustava o trošku proizvođača, u dogovoru s proizvođačem i uz očuvanje njegovih
opravdanih interesa.

Članak 75.

(1) Mjerila kod priključenja kupca ili
proizvođača na mrežu moraju imati valjan ovjerni žig,
odnosno valjanu ovjernicu o udovoljavanju
mjeriteljskim zahtjevima. Ovjerni žig brojila i uklopnih satova kod priključenja mora biti za tekuću ili
prethodnu godinu.

(2) Mjernu opremu preko koje se može utjecati na
mjerenje operator prijenosnog sustava ili operator distribucijskog sustava
dužan je plombirati kod priključenja i mora biti plombirana tijekom uporabe, a
mjerni ormari moraju biti zaključani od strane operatora prijenosnog sustava
ili operatora distribucijskog sustava.

(3) Kupac ili proizvođač može u dogovoru s
operatorom prijenosnog sustava ili operatorom distribucijskog sustava i svojom
plombom dodatno plombirati mjernu opremu.

(4) Kod prvog priključenja, operator prijenosnog
sustava ili operator distribucijskog sustava i kupac ili proizvođač svojim
potpisom na odgovarajućem obrascu potvrđuju osnovne podatke i stanje opreme.

(5) Kupac ili proizvođač dužan je omogućiti
operatoru prijenosnog sustava ili operatoru distribucijskog sustava pristup
priključku, obračunskom mjernom mjestu i mjernoj opremi, u protivnom, operator
prijenosnog sustava ili operator distribucijskog sustava ima pravo, nakon
dostavljene pisane obavijesti, primijeniti mjeru obustave isporuke električne
energije, a kao krajnju mjeru izmjestiti obračunsko mjerno mjesto na dostupno
mjesto, o svom trošku.

(6) U slučaju iz stavka 5. ovoga članka,
ovlaštena osoba operatora prijenosnog sustava ili operatora distribucijskog
sustava dužna je predočiti službenu iskaznicu i na zahtjev kupca ili
proizvođača omogućiti provjeru identiteta.

(7) U slučaju zamjene mjerne opreme i/ili
kontrole obračunskog mjernog mjesta ili glavnih osigurača koja zahtjeva zamjenu
plombe, operator prijenosnog sustava ili operator distribucijskog sustava dužan
je kupcu ili proizvođaču o tome dostaviti odgovarajući dokument u roku od 15
dana.

Članak 76.

(1) Mjerna oprema treba biti smještena na
vidljivo mjesto s izravnim pristupom za ovlaštene osobe operatora prijenosnog
sustava ili operatora distribucijskog sustava, a na način da omogućuje očitavanje
svih brojčanih, mjernih i podešenih vrijednosti kupcu ili proizvođaču i
operatoru prijenosnog sustava ili operatoru distribucijskog sustava.

(2) Uvjeti za smještaj mjerne opreme za svako
obračunsko mjerno mjesto utvrđuju se u elektroenergetskoj suglasnosti.

Članak 77.

Kupac koji na jednoj građevinskoj cjelini ima
više priključaka međusobno udaljenih i više obračunskih mjernih mjesta, može
imati istodobnu registraciju ukupne vršne snage, u skladu s tehničkim uvjetima
iz elektroenergetske suglasnosti.

Članak 78.

(1) Operator distribucijskog sustava dužan je
omogućiti kupcima na njihov zahtjev mjerenje i obračun potrošene električne
energije pretplatnim brojilom.

(2) Troškove nabave i ugradnje pretplatnog
brojila snosi kupac, a ugradnju na obračunsko mjerno mjesto izvodi isključivo
operator distribucijskog sustava.

Članak 79.

Uređaji za upravljanje tarifama za tarifne kupce
namješteni su na srednjoeuropsko vrijeme i ne podešavaju se kod prijelaza
između zimskog i ljetnog računanja vremena.

Članak 80.

(1) Kupac ili proizvođač dužan je bez odlaganja
o neispravnosti mjerne opreme obavijestiti operatora prijenosnog ili operatora
distribucijskog sustava.

(2) Operator prijenosnog sustava ili operator
distribucijskog sustava dužan je utvrditi neispravnosti u roku od 72 sata od
zaprimljene obavijesti, a iste otkloniti u najkraćem mogućem roku.

(3) Operator prijenosnog sustava ili operator
distribucijskog sustava dužan je u roku od 24 sata pisanim putem obavijestiti
opskrbljivača o svim izmjenama mjerne opreme koje utječu na obračun potrošene
električne energije.

(4) Operator prijenosnog sustava ili operator
distribucijskog sustava dužan je o svim uočenim nepravilnostima mjerne opreme,
koje utječu na obračun potrošene električne energije kupca, pisanim putem obavijestiti
opskrbljivača u roku od 24 sata, koji je dužan izvršiti ispravak obračuna
potrošene električne energije i o istome obavijestiti kupca.

Članak 81.

(1) Kupac ili proizvođač dužan je bez odlaganja
obavijestiti operatora prijenosnog sustava ili operatora distribucijskog
sustava o uočenom oštećenju priključka, oštećenju ili otuđenju mjerne opreme,
uklanjanju plombe ili oštećenju mjernih ormara.

(2) Za oštećenje ili otuđenje mjerne opreme, uklanjanje
plombe ili oštećenje mjernog ormara ugrađenog kod kupca, odgovara kupac, koji
snosi i sve troškove vezane za popravak ili nabavu mjerne opreme, osim ako
oštećenje ili otuđenje mjerne opreme nije mogao spriječiti.

(3) Operator prijenosnog sustava ili operator
distribucijskog sustava dužan je pisanim putem obavijestiti opskrbljivača o
svim promjenama na mjernoj opremi uzrokovanih događajima iz stavaka 1. i 2.
ovoga članka u roku od 24 sata od uspostave ispravnog stanja.

Članak 82.

(1) Kupac ili proizvođač i opskrbljivač može
zatražiti kontrolni pregled mjerne opreme ukoliko postoji sumnja da električnu
energiju, odnosno snagu, ne registriraju pravilno.

(2) Ako se kontrolnim pregledom utvrdi da je
mjerilo imalo veća odstupanja nego što je to prema važećim propisima
dozvoljeno, operator prijenosnog sustava ili operator distribucijskog sustava
snosi troškove pregleda ili zamjene u slučaju da se radi o mjerilu kupca, u
protivnom troškove kontrolnog pregleda snosi podnositelj zahtjeva.

Članak 83.

(1) Kupac ili proizvođač dužan je omogućiti
osobama ovlaštenim od strane operatora prijenosnog sustava ili operatora
distribucijskog sustava nesmetan pristup obračunskom mjernom mjestu radi
očitanja brojila.

(2) Ako operator prijenosnog sustava ili operator
distribucijskog sustava nije mogao očitati stanje brojila električne energije
zbog nemogućnosti pristupa obračunskom mjernom mjestu, kupac je dužan na njegov
dostavljeni pisani zahtjev u ostavljenom roku dostaviti očitano stanje brojila.

(3) Ako kupac ili proizvođač ne omogući pristup
obračunskom mjernom mjestu ni nakon dostavljene pisane obavijesti, operator
prijenosnog sustava ili operator distribucijskog sustava ima pravo obustave
isporuke električne energije, a kao krajnju mjeru izmjestiti obračunsko mjerno
mjesto na dostupno mjesto, o svom trošku.

Članak 84.

(1) Kupac ili proizvođač može zatražiti ugradnju
brojila s većim brojem funkcija u odnosu na standardna brojila, a operator
prijenosnog sustava ili operator distribucijskog sustava dužan je, štiteći
interese kupca, udovoljiti opravdanom zahtjevu i ugraditi odobreno brojilo.

(2) Sve troškove zamjene i ugradnje brojila iz
stavka 1. ovoga članka snosi kupac ili proizvođač.

VII. OČITANJE, OBRAČUN I
NAPLATA ELEKTRIČNE ENERGIJE

Članak 85.

(1) Brojila električne energije očitava
ovlaštena osoba uz predočenje službene iskaznice operatora prijenosnog sustava
ili operatora distribucijskog sustava, koja je dužna na zahtjev kupca omogućiti
provjeru identiteta.

(2) Stanje brojila kupaca kategorije kućanstava očitava
ovlaštena osoba iz stavka 1. ovoga članka u razdoblju od 8 do 20 sati.

(3) Brojila električne energije za tarifne kupce
i za povlaštene kupce očitavaju se prema obračunskom razdoblju mjesečno unutar
razdoblja od 30 +/– 3 dana ili šestomjesečno unutar razdoblja od 180 +/– 15
dana, ovisno o kategoriji potrošnje, što se smatra standardnom uslugom
očitanja.

(4) Brojila električne energije za proizvođače
očitavaju se mjesečno unutar razdoblja od 30 +/– 3 dana, što se smatra standard­nom uslugom očitanja.

(5) Povlašteni kupac ili proizvođač može
ugovoriti i drukčije razdoblje očitanja, što se posebno plaća.

(6) Operator prijenosnog sustava ili operator
distribucijskog sustava dužan je uspostaviti sustav prikupljanja, obrade i
pohrane mjernih podataka.

(7) Operator prijenosnog sustava ili operator
distribucijskog sustava dužan je očitati brojila električne energije i na
poseban zah­tjev
opskrbljivača povlaštenog kupca ili korisnika mreže, o njihovom trošku.

(8) Očitanja brojila električne energije
operator prijenosnog sustava ili operator distribucijskog sustava dužan je
dostaviti opskrb­ljivaču s
kojim kupac ima zaključen ugovor o opskrbi električnom energijom, u roku i na
način utvrđenim ugovorom o međusobnim odnosima između opskrbljivača i operatora
prijenosnog sustava ili operatora distribucijskog sustava.

Članak 86.

(1) Operator prijenosnog sustava ili operator
distribucijskog sustava dužan je dostaviti kupcu i opskrbljivaču te proizvođaču
mjerne podatke ili mu omogućiti pristup mjernim podacima elektroničkim putem,
za podatke koji se na njih odnose.

(2) Operator prijenosnog sustava ili operator
distribucijskog sustava dužan je operatoru tržišta omogućiti pristup mjernim
podacima.

Članak 87.

(1) Opskrbljivač tarifnih kupaca dužan je putem
sredstava javnog priopćavanja izvijestiti tarifne kupce o promjeni cijene
električne energije prije njene primjene.

(2) Opskrbljivač tarifnih kupaca kategorije
kućanstvo uzima u obzir promjene cijena električne energije iz stavka 1. ovoga članka
tijekom obračunskog razdoblja izmjenom ili izdavanjem dodatnih mjesečnih
novčanih obveza tarifnim kupcima do kraja obračunskog razdoblja.

(3) Kod promjene cijene električne energije,
koja se ne podudara s krajem obračunskog razdoblja, tarifnim kupcima kategorije
potrošnje na niskom naponu kod kojih se snaga ne mjeri i ne obračunava, ne
očitavaju se brojila, te se postupa na sljedeći način:

– operator distribucijskog sustava u dogovoru s
opskrbljivačem određuje rok i način u kojem tarifni kupci mogu dostaviti
očitanja brojila, temeljem kojih se vrši obračun isporučene električne
energije, a

– za one tarifne kupce koji ne dostave očitanje
brojila, operator distribucijskog sustava izvršit će procjenu isporučene
električne energije linearnom interpolacijom razmjerno broju dana važenja
pojedinih tarifnih stavova između dva očitanja na početku i na kraju
obračunskog razdoblja, temeljem kojih se vrši obračun isporučene električne
energije.

(4)Tarifnim kupcima svih ostalih kategorija
potrošnje, izuzev onih navedenih u stavku 3. ovoga članka, kod promjene cijene
električne energije, koja se ne podudara s krajem obračunskog razdoblja,
operator distribucijskog sustava dužan je očitati brojila najkasnije u roku od
osam dana od dana promjene cijene električne energije.

Članak 88.

(1) Kod promjene opskrbljivača, operator
prijenosnog sustava ili operator distribucijskog sustava dužan je na pisani
zahtjev novog opskrbljivača povlaštenog kupca očitati stanje brojila.

(2) Očitanje brojila iz stavka 1. ovoga članka,
operator prijenosnog sustava ili operator distribucijskog sustava dužan je
dostaviti prethodnom i novom opskrbljivaču povlaštenog kupca, u roku utvrđenom
ugovorom o međusobnim odnosima između opskrbljivača i operatora prijenosnog
sustava ili operatora distribucijskog sustava, ali ne dužem od tri dana od dana
očitanja.

Članak 89.

(1) Standardna usluga za tarifne kupce
kategorije kućanstva očitanje je i obračun potrošnje električne energije jednom
u šest mjeseci.

(2) Standardna usluga za tarifne kupce u ostalim
kategorijama potrošnje očitanje je i obračun potrošnje električne energije
jednom u mjesec dana.

(3) Tarifni kupac kategorije kućanstvo može:

– redovito mjesečno sam dostavljati očitanje
brojila operatoru distribucijskog sustava, na temelju kojih je opskrbljivač
dužan utvrditi iznos mjesečne novčane obveze za plaćanje električne energije,
što se uređuje posebnim ugovorom o samoočitanju
između kupca i opskrbljivača,

– unutar obračunskog razdoblja zahtijevati
izradu izvanrednog ili kontrolnog obračuna.

(4) Usluga izrade izvanrednog ili kontrolnog
obračuna iz stavka 3. ovoga članka obavlja se o trošku tarifnog kupca.

Članak 90.

(1) Iznos mjesečnih novčanih obveza za tarifne
kupce kategorije kućanstvo određuje opskrbljivač tarifnih kupaca na temelju
prosječne mjesečne potrošnje iz odgovarajućeg prethodnog obračunskog razdoblja,
pomnožene s korekcijskim faktorom promjene potrošnje u odgovarajućem
obračunskom razdoblju prethodne kalendarske godine i tarifnim stavkama
odabranog tarifnog modela, uvećano za stalnu mjesečnu naknadu.

(2) Iznos mjesečne novčane obveze iz stavka 1.
ovoga članka predstavlja račun za ugovorenu električnu energiju, s datumom
dospijeća sredinom mjeseca na koji se ta obveza odnosi, a na njega se ne
obračunava zakonska zatezna kamata.

(3) Po isteku obračunskog razdoblja opskrbljivač
temeljem očitanog brojila izrađuje konačni obračun za utrošenu električnu
energiju toga razdoblja i ispostavlja račun obračunskog razdoblja, a novčanu
obvezu iz tog računa tarifni kupac kategorije kućanstvo dužan je platiti u roku
od 10 dana od dana izdavanja računa.

(4) U ispostavljenom računu iz stavka 3. ovoga
članka opskrbljivač je dužan navesti mjesec i godinu izdavanja sljedećeg
računa.

(5) S novim tarifnim kupcem kategorije
kućanstvo, opskrbljivač tarifnih kupaca sporazumno utvrđuje količinu električne
energije kao očekivanu prosječnu mjesečnu potrošnju, što je osnova za izračun
visine mjesečne novčane obveze.

(6) Račun obračunskog razdoblja za ostale tarifne
kupce određuje opskrbljivač tarifnih kupaca na temelju očitanih stanja brojila,
pomnoženih s tarifnim stavkama odabranog tarifnog modela i dodane stalne
mjesečne naknade, a tarifni kupac dužan je novčanu obvezu iz ispostavljenoga
računa platiti u roku od 10 dana od dana izdavanja računa.

(7) Odredbe stavaka 1. do 5. ovoga članka,
odnose se i na povla­štene kupce kategorije
kućanstvo, osim ako nije drukčije ugovoreno.

(8) Tarifnim kupcima ispostavlja se, temeljem
ugovora o opskrbi i korištenju mreže, jedan račun koji sadrži osobito:

– dio koji proizlazi iz cijene prema tarifnim
stavkama za električnu energiju;

– dio koji proizlazi iz cijene prema tarifnim
stavkama za korištenje mreža;

– dio koji proizlazi iz pojedinih naknada koje su
određene posebnim zakonima.

(9) Povlaštenim kupcima ispostavljaju se dva
računa:

– prvi, temeljem ugovora o opskrbi, koji sadrži
osobito dio koji proizlazi iz cijene koji se slobodno ugovara i

– drugi, temeljem ugovora o korištenju mreže,
koji sadrži osobito dio koji proizlazi iz tarifnih stavaka za korištenje mreže,
te pojedinih naknada koje su određene posebnim zakonima.

Članak 91.

Opskrbljivač tarifnih kupaca dužan je putem
svojih internetskih stranica i u promocijskim materijalima objavljivati podatke
o važećem tarifnom sustavu i visinama tarifnih stavki i mogućnostima načina i
uvjeta plaćanja.

Članak 92.

(1) Ukoliko operatoru distribucijskog sustava
nije bilo omogućeno očitanje stanja brojila kupca kategorije kućanstvo za jedno
obračunsko razdoblje, operator distribucijskog sustava može prihvatiti stanje
brojila koje mu kupac dostavi na njegov pisani zahtjev, a u protivnom će
procijeniti utrošenu električnu energiju prema ostvarenoj u odgovarajućem
prethodnom obračunskom razdoblju.

(2) Obračun temeljem dostavljenog stanja brojila
ili procjene iz stavka 1. ovoga članka ne može se izvršiti dva ili više puta
uzastopno.

Članak 93.

(1) Tarifni kupac kategorije kućanstvo može
osporiti mjesečne novčane obveze i dodatne mjesečne novčane obveze u roku od 15
dana od dana njihova izdavanja.

(2) Tarifni kupac može djelomično ili u
cijelosti pisanim putem osporiti račun za obračunsko razdoblje za potrošenu
električnu energiju najkasnije u roku od 15 dana od dana izdavanja računa, a
neosporeni dio dužan je platiti u roku utvrđenom u članku 90. ovih Općih
uvjeta.

(3) Opskrbljivač tarifnih kupaca dužan je
odgovoriti tarifnom kupcu na prigovor u roku od osam dana od dana primitka
prigovora.

(4) Ako je prigovor iz stavka 3. ovoga članka
opravdan, kupcu se izdaje novi račun, odnosno određuje nova mjesečna novčana
obveza.

(5) Ako kupac ne zaprimi račun u ugovorenom roku
dužan je o tome obavijestiti opskrbljivača koji će mu izdati presliku računa,
bez posebne naknade.

Članak 94.

(1) Tarifnom kupcu koji ne plati novčanu obvezu
obračunskog razdoblja u roku dospijeća, opskrbljivač će obračunati zakonsku
zateznu kamatu i iskazati je u sljedećem računu.

(2) Tarifnom kupcu koji ne plati dospjelu
novčanu obvezu u roku dospijeća, opskrbljivač može ispostaviti opomenu u
pisanom obliku uz obračun prouzročenih troškova.

(3) Operator distribucijskog sustava ima pravo
po nalogu opskrbljivača tarifnog kupca obustaviti isporuku električne energije
na obračunskom mjernom mjestu zbog neplaćene dospjele novčane obveze, ako
tarifni kupac ni nakon isteka roka iz opomene nije platio dospjelu novčanu
obvezu.

(4) Operator distribucijskog sustava ima pravo
po nalogu opskrbljivača tarifnog kupca obustaviti isporuku električne energije
na bilo kojem obračunskom mjernom mjestu tarifnog kupca do plaćanja duga i
drugih troškova izazvanih postupanjem kupca ako nije u roku od osam dana platio
dug zbog kojega mu je obustavljena isporuka električne energije prema stavku 3.
ovoga članka.

Članak 95.

(1) Ukoliko tarifni kupac ne plati dvije
uzastopne dospjele novčane obveze ili bilo koje tri dospjele novčane obveze u
prethodnom šestomjesečnom razdoblju, opskrbljivač tarifnih kupaca može daljnju
opskrbu električnom energijom uvjetovati plaćanjem unaprijed ili zahtijevati
jedan od instrumenata osiguranja plaćanja ili ugradnju pretplatnog brojila, bez
promjene tarifnog modela i bez naplate troškova ugradnje brojila, za sljedećih
12 mjeseci.

(2) U slučaju da tarifni kupac ne prihvati
daljnju opskrbu prema uvjetima iz stavka 1. ovoga članka, obustavit će mu se daljnja
isporuka električne energije.

Članak 96.

(1) Kada operator prijenosnog sustava ili
operator distribucijskog sustava sam ili po prijavi kupca ili proizvođača
utvrdi da uređaj za upravljanje tarifama nepravilno radi ili da neko vrijeme
nije obavljao svoju funkciju, ukupno registrirana električna energija za to
obračunsko razdoblje rasporedit će se u istom omjeru ostvarenih vrijednosti, za
razdoblje do kada je utvrđena neispravnost, kao u istom obračunskom razdoblju
prethodne godine u kojem je registracija bila ispravna, a ako to nije moguće
tada prema sljedećem obračunskom razdoblju, ali najduže u zakonskom roku
zastare.

(2) U slučaju iz članka 82. stavka 2. ovih Općih
uvjeta izvršit će se ispravak obračunskih veličina od nazivnog iznosa razreda
točnosti do ustanovljenog odstupanja, a ispravak obračuna izvršit će se za
vremena od posljednjeg umjeravanja brojila električne energije ali najduže u
zakonskom roku zastare.

Članak 97.

Kad se utvrdi da je obračunska konstanta brojila
električne energije bila pogrešno utvrđena ili je pogrešno obračunavana
električna energija i snaga zbog pogrešno očitanih cijelih, odnosno decimalnih
mjesta na brojčaniku brojila, izvršit će se naknadni obračun prema ispravnoj
konstanti, odnosno točnom broju cijelih i decimalnih mjesta i to od dana kada
je greška nastala, a najduže u zakonskom roku zastare.

Članak 98.

(1) Kad se utvrdi da je registriranje električne
energije bilo nepravilno, procjena neregistrirane električne energije i snage
će se izvršiti prema prethodnom obračunskom razdoblju ili istom razdoblju
prethodne godine kada je registriranje bilo pravilno, a ako to nije moguće tada
prema sljedećem obračunskom razdoblju kada registracija bude ispravna, i to za
razdoblje od kada je utvrđena neispravnost, a najduže u zakonskom roku zastare.

(2) Kad je razdoblje očitanja brojila utvrđeno
ugovorom o korištenju mreže s povlaštenim kupcem, a utvrdi se da je
registriranje električne energije bilo nepravilno, procjena neregistrirane
električne energije i snage izvršit će se na način i prema uvjetima utvrđenim
ugovorom o korištenju mreže s povlaštenim kupcem.

VIII. NEOVLAŠTENO
KORIŠTENJE ELEKTRIČNE ENERGIJE

Članak 99.

(1) Pod neovlaštenim korištenjem električne
energije razumijevaju se slučajevi kada:

– kupac troši električnu energiju bez mjerne
opreme ili mimo postojeće mjerne opreme ili kada je mjerna oprema
onesposobljena za ispravan rad;

– se fizička ili pravna osoba samovoljno
priključi na mrežu;

– kupac daje netočne podatke za određivanje
kategorije potroš­nje;

– kupac troši električnu energiju preko mjerila
ili ostale mjerne opreme s kojih je skinuta ili oštećena plomba.

(2) Za neovlašteno korištenje električne
energije iz stavka 1. ovoga članka, operator prijenosnog sustava ili operator
distribucijskog sustava ima pravo i dužnost obračunati naknadu za neovlaštenu
potrošnju električne energije koja sadrži:

– naknadu za električnu energiju;

– naknadu za snagu;

– ostale troškove prouzročene neovlaštenim
korištenjem električne energije.

(3) U slučaju nastupa okolnosti iz stavka 1.
ovoga članka, operator prijenosnog sustava ili operator distribucijskog sustava
ima pravo i dužnost obustaviti kupcu isporuku električne energije bez prethodne
obavijesti.

(4) U slučaju onemogućavanja postupka kontrole
i/ili utvrđivanja neovlaštenog korištenja električne energije, operator
prijenosnog sustava ili operator distribucijskog sustava može primijeniti mjeru
obustave isporuke električne energije.

Članak 100.

(1) Naknadu i sve troškove iz članka 99. stavka 2.
ovih Općih uvjeta, kupac ili druga osoba iz članka 99. stavka 1. ovih Općih
uvjeta dužna je platiti operatoru prijenosnog sustava ili operatoru
distribucijskog sustava u roku od osam dana od dana izdavanja računa.

(2) Ako operator prijenosnog sustava ili
operator distribucijskog sustava može utvrditi početak jedne ili više navedenih
radnji iz članka 99. stavka 1. ovih Općih uvjeta, za obračun naknade koristi se
propisano vrijeme.

(3) Ako operator prijenosnog sustava ili
operator distribucijskog sustava ne može utvrditi početak jedne ili više
navedenih radnji iz članka 99. stavka 1. ovih Općih uvjeta, za obračun naknade
koristi se zakonski rok zastare.

Članak 101.

(1) U slučaju neovlaštene potrošnje iz članka
99. stavka 1. ovih Općih uvjeta, operator prijenosnog sustava ili operator
distribucijskog sustava ima pravo zahtijevati od kupca izmještanje
obračunskog mjernog mjesta ili zamjenu oštećenih mjerila i ostale mjerne opreme
u skladu s ovim Općim uvjetima i mrežnim pravilima elektroenergetskog sustava,
sve o trošku kupca.

(2) Kupcu neće biti ponovno uspostavljena
isporuka električne energije dok ne plati naknadu za električnu energiju i
snagu prema članku 99. stavku 2. ovih Općih uvjeta, troškove prouzročene
postupanjem kupca i sve obveze kupca oko izmještanja
obračunskog mjernog mjesta ili ugradnje novih mjerila i ostale mjerne opreme.

Članak 102.

(1) Naknada za električnu energiju i naknada za
snagu iz članka 99. stavka 2. ovih Općih uvjeta kupcima na visokom i srednjem
naponu, izračunava se na temelju sljedeće metodologije:

– ako se utjecalo na registraciju potrošene
električne energije za izračun mjesečne naknade za električnu energiju koristi
se instalirana snaga transformatora, pri čemu se brojčani iznos iskazan kilovoltamperima (kVA) uzima jednak iznosu kilovata (kW), a
tako dobivena snaga množi se s mjesečnim brojem sati, i to:

– 250 sati kod rada u jednoj smjeni,

– 400 sati kod rada u dvije smjene,

– 500 sati kod rada u tri smjene.

– ako se utjecalo na registraciju snage za
izračun mjesečne naknade za snagu koristi se instalirana snaga transformatora,
pri čemu se brojčani iznos iskazan kilovoltamperima
(kVA) uzima jednak iznosu kilovata (kW).

(2) Na izračunatu električnu energiju prema
metodologiji iz stavka 1. ovoga članka primjenjuju se više dnevne tarifne
stavke prema važećem tarifnom sustavu.

(3) Na izračunatu snagu prema metodologiji iz
stavka 1. ovoga članka primjenjuju se tarifne stavke prema važećem tarifnom
sustavu.

(4) Za mjesec u kojem je utvrđeno neovlašteno
korištenje električne energije, broj sati za izračun mjesečne naknade za
električnu energiju utvrđuje se množenjem mjesečnog broja sati s omjerom broja
dana proteklih u mjesecu otkrivanja i ukupnog broja dana u tom mjesecu.

(5) Za mjesec u kojem je utvrđeno neovlašteno
korištenje snage, neovisno o utvrđenom broju dana, utvrđuje se puna mjesečna
naknada za snagu.

(6) Ako se utjecalo samo na rad uređaja za
upravljanje tarifama za izračun naknade za električnu energiju koristi se
utvrđena ukupna potrošnja električne energije obračunata po višim dnevnim
tarifnim stavkama prema važećem tarifnom sustavu.

Članak 103.

(1) Naknada za električnu energiju iz članka 99.
stavka 2. ovih Općih uvjeta kupcima na niskom naponu, izračunava se na temelju
sljedeće metodologije:

– ako se kod kupaca kategorije kućanstva i
poduzetništvo, kod kojih se snaga ne obračunava, utjecalo na registraciju
potrošene električne energije, tada se mjesečna naknada izračunava na temelju
nazivnih struja ograničavala strujnog opterećenja ili nazivne struje glavnih
osigurača priključka ili trajno dopuštene struje vodiča preko kojih je
neovlašteno korištena električna energija i nazivnog napona mreže, koji se
množe sa 160 sati mjesečno,

– ako se kod kupaca kategorije poduzetništvo kod
kojih se snaga obračunava utjecalo na registraciju potrošene električne
energije, tada se mjesečna naknada izračunava na temelju nazivne struje
sklopnog uređaja ili nazivne struje glavnih osigurača priključka i nazivnog
napona mreže, koji se množe s mjesečnim brojem sati, i to:

– 250 sati kod rada u jednoj smjeni,

– 400 sati kod rada u dvije smjene,

– 500 sati kod rada u tri smjene,

– ako se kod kupaca kategorije potrošnje javna
rasvjeta utjecalo na registraciju potrošene električne energije tada se mjesečna
naknada izračunava na temelju instalirane snage javne rasvjete, koja se množi s
250 sati mjesečno.

(2) Na izračunatu električnu energiju prema
metodologiji iz stavka 1. ovoga članka, primjenjuju se više dnevne tarifne
stavke prema važećem tarifnom sustavu.

(3) Za mjesec u kojem je utvrđeno neovlašteno
korištenje električne energije, broj sati za izračun mjesečne naknade za
električnu energiju utvrđuje se množenjem mjesečnog broja sati s omjerom broja
dana proteklih u mjesecu otkrivanja i ukupnog broja dana u tom mjesecu.

(4) Ako se utjecalo samo na rad uređaja za
upravljanje tarifama, za izračun naknade za električnu energiju, koristi se
utvrđena ukupna potrošnja električne energije obračunata po višim dnevnim
tarifnim stavkama prema važećem tarifnom sustavu.

Članak 104.

(1) Za izračun mjesečne naknade za snagu iz
članka 99. stavka 2. ovih Općih uvjeta, kupcima na niskom naponu kod kojih se
snaga obračunava, u slučaju kada se utjecalo na registraciju snage, koristi se
snaga koja proizlazi iz trajne isklopne struje
sklopnog uređaja ili nazivne struje glavnih osigurača priključka i nazivnog
napona.

(2) Na snagu izračunatu prema stavku 1. ovoga
članka primjenjuju se tarifne stavke prema važećem tarifnom sustavu.

(3) Za mjesec u kojem je utvrđeno neovlašteno
korištenje snage, neovisno o utvrđenom broju dana, utvrđuje se puna mjesečna
naknada za snagu.

Članak 105.

(1) Kupcu na niskom naponu kategorije kućanstvo
ili poduzetništvo, kod kojih se snaga ne mjeri i ne obračunava, a koji je
utjecao na ograničavalo strujnog opterećenja ili glavne osigurače priključka
omogućujući korištenje snage veće od priključne snage, određuje se snaga
prekoračenja koja se dobije temeljem nazivne struje zatečenih osigurača ili
trajno dopuštene struje vodiča za priključak i nazivnog napona mreže, umanjeno
za priključnu snagu.

(2) Iznos naknade za prekoračenje snage iz
stavka 1. ovoga članka utvrđuje se na način da se izračunata snaga prekoračenja
množi s iznosom jedinične cijene za priključnu snagu prema odredbama pravilnika
o naknadi za priključenje na elektroenergetsku mrežu.

(3) Plaćanjem naknade iz stavka 2. ovoga članka
ne stječe se pravo na povećanu priključnu snagu.

Članak 106.

Ako se fizička ili pravna osoba koja nije stekla
status kupca samovoljno priključi na mrežu, naknada za pripadajuću kategoriju
neovlaštenog korištenja električne energije izračunava se na temelju
odgovarajuće metodologije iz članaka 102. do 105. ovih Općih uvjeta.

Članak 107.

Ako je kupac na niskom naponu dao netočne
podatke za određivanje kategorije potrošnje, naknada za neovlaštenu potrošnju
utvrđuje se na način da se izmjerena električna energija obračuna primjenom
viših tarifnih stavki odgovarajuće kategorije potrošnje za vrijeme za koje se
električna energija neovlašteno koristila.

Članak 108.

(1) Ako kupac troši električnu energiju preko
mjerila i ostale mjerne opreme koja nije plombirana ili je plomba vidno
oštećena i nema više svoju funkciju, naknada za neovlašteno korištenje
električne energije utvrđuje se jednokratno, i to množenjem priključne snage,
vremena od 720 sati i viših dnevnih tarifnih stavki za odgovarajuću kategoriju
potrošnje prema važećem tarifnom sustavu.

(2) Odredba iz stavka 1. ovoga članka ne
primjenjuje se ako je naknada za neovlašteno korištenje električne energije
utvrđena prema odgovarajućim metodologijama iz članaka 102. do 105. ovih Općih
uvjeta.

IX. UVJETI OGRANIČENJA I
OBUSTAVA ISPORUKE

Članak 109.

(1) Operator prijenosnog sustava ili operator distribucijskog
sustava može korisnicima mreže privremeno obustaviti isporuku električne
energije radi sljedećih planiranih radova:

– pregled, ispitivanje ili kontrolno mjerenje;

– redovno ili izvanredno održavanje;

– remont;

– priključenje novih kupaca ili proizvođača;

– dogradnja ili rekonstrukcija mreže.

(2) Operator prijenosnog sustava ili operator
distribucijskog sustava dužan je u slučajevima iz stavka 1. ovoga članka o
prekidima koji su duži od tri minute pravodobno obavijestiti kupca ili
proizvođača o planiranom trajanju prekida opskrbe električnom energijom, i to:

– za kupce kategorije visoki napon, srednji
napon i kategorije niski napon – poduzetništvo preko 30 kW, izravnim načinom
(telefonom, telefaksom ili elektroničkom poštom) najmanje 48 sati prije
prekida;

– za ostale kupce kategorije niski napon, putem
sredstava javnog priopćavanja najmanje 24 sata prije prekida.

(3) Operator prijenosnog sustava ili operator
distribucijskog sustava dužan je u slučajevima iz stavka 1. ovoga članka o
prekidima koji su duži od tri minute i o planiranom trajanju prekida opskrbe
električnom energijom obavijestiti opskrbljivača u roku utvrđenim posebnim
ugovorom, a najkasnije u roku iz stavka 2. ovoga članka.

(4) Ako operator prijenosnog sustava ili
operator distribucijskog sustava ne obavijesti kupca ili proizvođača o
planiranom prekidu isporuke električne energije u roku iz stavka 1. ovoga
članka, takav prekid se smatra nenajavljenim prekidom, koji se uračunava u
prekide napajanja prema članku 54. ovih Općih uvjeta za koje su odgovorni
operator prijenosnog sustava i operator distribucijskog sustava.

(5) U slučaju prekida isporuke zbog
neispravnosti i kvarova na mreži ili više sile, kada se procjenjuje trajanje
prekida duže od 2 sata, operator prijenosnog sustava ili operator
distribucijskog sustava dužan je putem sredstava javnog priopćavanja
obavijestiti kupce o procijenjenom trajanju prekida isporuke.

Članak 110.

Kupac je dužan pridržavati se zadanog opsega
određenog ras­poredom i
načinom ograničenja potrošnje električne energije koje propisuje Vlada
Republike Hrvatske, u kojem slučaju nema pravo na naknadu štete.

Članak 111.

(1) Operator prijenosnog sustava ili operator
distribucijskog sustava ima pravo obustaviti isporuku električne energije kupcu
nakon prethodne obavijesti u sljedećim slučajevima:

– ako kupac ili proizvođač ne svede korištenje
snage u granice odobrene priključne snage, ili ne podnese zahtjev za izdavanje
prethodne elektroenergetske suglasnosti (članak 19. stavak 2.);

– ako nije zaključen ugovor o opskrbi i ugovor o
korištenju mreže (članak 39. stavak 6.);

– ako nije zaključen ugovor o korištenju mreže
(članak 42. stavak 4.);

– ako povlašteni kupac ne zaključi ugovor o
opskrbi (članak 48. stavak 6. i članak 49. stavak 6.);

– ako kupac ili proizvođač u ostavljenom roku ne
dovede svoje elektroenergetske objekte i instalacije u ispravno stanje (članak
62. stavak 3. i članak 67. stavak 3.);

– ako kupac ili proizvođač ne svede smetnje u
propisane granice (članak 65. stavak 5.);

– ako kupac ili proizvođač ne poduzme mjere za
sprječavanje ometanja prijenosa informacija i signala za upravljanje (članak
68. stavak 2.);

– ako kupac ili proizvođač omogućuje korištenje
električne energije drugim osobama (članak 69. stavak 4.);

– ako kupac ili proizvođač ne omogući pristup
obračunskom mjernom mjestu i priključku (članak 75. stavak 5. i članak 83.
stavak 3.);

– po nalogu opskrbljivača tarifnog kupca ako
tarifni kupac ne plati dospjelu novčanu obvezu (članak 94. stavci 3. i 4.);

– po nalogu opskrbljivača tarifnog kupca ako
tarifni kupac ne dozvoli ugradnju pretplatnog brojila (članak 95. stavak 2.);

– ako se kupac ne pridržava zadanog opsega
određenog rasporedom i načinom ograničenja potrošnje električne energije koji
donosi Vlada Republike Hrvatske i time ugrožava stabilnost opskrbe kupaca
(članak 110.).

(2) Operator prijenosnog sustava ili operator
distribucijskog sustava ima pravo obustaviti isporuku električne energije kupcu
ako nastupi poremećeni pogon mreže, a radi otklanjanja uzroka i sprečavanja
daljnjeg širenja poremećaja.

(3) O obustavi iz stavka 2. ovog članka,
operator prijenosnog sustava ili operator distribucijskog sustava dužan je
obavijestiti kupca u roku sukladnom nastalim okolnostima.

(4) O obustavama isporuke električne energije iz
stavka 1. ovog članka, koje nisu po nalogu opskrbljivača, operator prijenos­nog sustava ili operator distribucijskog sustava dužan je
obavijestiti opskrbljivača najkasnije 24 sata od obustave isporuke električne
energije.

Članak 112.

(1) Operator prijenosnog sustava ili operator
distribucijskog sustava ima pravo obustaviti isporuku električne energije bez prethod­ne obavijesti u sljedećim slučajevima:

– ako su izravno ugroženi životi ili zdravlje
ljudi, u okolišu jedinica mreže koji zahtijevaju isključenje jedinica mreže;

– u slučaju pojave požara, poplave, potresa i
drugih događaja u okolišu jedinica mreže koji zahtijevaju isključenje jedinica
mreže;

– izvanrednog pogona mreže u kojem prijeti
opasnost od raspada dijelova elektroenergetskog sustava;

– u svim slučajevima neovlaštenog korištenja
električne energije (članak 99. stavak 3.);

– u slučaju onemogućavanja postupka kontrole
i/ili utvrđivanja neovlaštenog korištenja električne energije (članak 99.
stavak 4.).

(2) O obustavi isporuke električne energije iz
stavka 1. ovoga članka, operator prijenosnog sustava ili operator
distribucijskog sustava dužan je obavijestiti opskrbljivača najkasnije 24 sata
od obustave isporuke električne energije.

Članak 113.

(1) Operator prijenosnog sustava ili operator
distribucijskog sustava ne odgovara za moguću štetu kupcu koja bi nastala zbog
obustave isporuke električne energije prema člancima 111. i 112. ovih Općih
uvjeta.

(2) Obustave isporuke iz stavka 1. ovoga članka
ne uračunavaju se u prekide napajanja prema članku 54. ovih Općih uvjeta.

Članak 114.

(1) Nakon otklanjanja uzroka prekida, a nakon
što kupac plati sve troškove prouzročene obustavom isporuke, operator
prijenosnog sustava ili operator distribucijskog sustava dužan je kupcu po
primitku zahtjeva, u roku od 24 sata tijekom svog redovnog radnog vremena
nastaviti isporuku električne energije.

(2) Ukoliko kupac zahtijeva nastavak isporuke
električne energije izvan redovnog radnog vremena operatora prijenosnog sustava
ili operatora distribucijskog sustava ili u roku kraćem od navedenoga u stavku
1. ovoga članka (uključujući vikend i/ili blagdan), operator prijenosnog
sustava ili operator distribucijskog sustava ima pravo naplatiti uspostavu
ponovne isporuke.

X. NAKNADA ŠTETE

Članak 115.

(1) U dijelu mreže operatora prijenosnog sustava
ili operatora distribucijskog sustava gdje je ugovorena razina kvalitete
opskrbe električnom energijom viša u odnosu na standardnu, operator prijenosnog
sustava ili operator distribucijskog sustava će zbog neispunjavanja obveza
glede kvalitete opskrbe, ako je do toga došlo njegovom krivnjom, naknaditi
kupcu nastalu štetu.

(2) Kupac ima pravo na naknadu štete od
operatora prijenos­nog sustava ili operatora
distribucijskog sustava ako mu je bez oprav­danog razloga
obustavljena opskrba električnom energijom.

(3) Kupac je dužan o šteti iz stavaka 1. i 2.
ovoga članka koja je nastala na njegovim elektroenergetskim objektima i
instalacijama bez odlaganja obavijestiti operatora prijenosnog sustava ili
operatora distribucijskog sustava i podnijeti pisani zahtjev za naknadu štete u
kojem je dužan opisati nastalu štetu.

(4) U slučaju oštećenja elektroenergetskih
objekata i instalacija kupca uzrokovanih namjerom ili grubom nepažnjom operatora
prijenosnog sustava ili operatora distribucijskog sustava, operator prijenosnog
sustava ili operator distribucijskog sustava dužan je naknaditi štetu kupcu.

(5) Kupac ima pravo na naknadu štete od
operatora prijenosnog sustava ili operatora distribucijskog sustava i u slučaju
kada pretrpi štetu na svojim elektroenergetskim objektima i instalacijama
uzrokovanu nedopuštenim utjecajima proizvođača i/ili drugog kupca i/ili treće
osobe, a operator prijenosnog sustava ili operator distribucijskog sustava ima
pravo na naknadu štete od proizvođača i/ili drugog kupca i/ili treće osobe koja
je uzrokovala štetu.

XI. NADZOR

Članak 116.

Upravni nadzor nad provedbom ovih Općih uvjeta
obavlja Ministarstvo.

XII. PRIJELAZNE I
ZAVRŠNE ODREDBE

Članak 117.

(1) Operator prijenosnog sustava i operator
distribucijskog sustava dužan je, sukladno članku 55. ovih Općih uvjeta,
uspostaviti:

–
sustav za prikupljanje, obradu i pohranu

podataka o poremećajima i prekidima

napajanja električnom energijom                      do
1. siječnja 2007. godine;

–
praćenje kvalitete napona                    do 1. siječnja 2007. godine;

–
praćenje kvalitete usluga                      do 1. srpnja 2006. godine.

(2) Operator prijenosnog sustava i operator
distribucijskog sustava dužan je obvezu pisanog izvještavanja o razini
kvalitete opskrbe električnom energijom iz članka 52. ovih Općih uvjeta davati
kup­cima od 1. siječnja 2009. godine.

(3) Operator prijenosnog sustava i operator
distribucijskog sustava dužni su do 1. siječnja 2008. godine predložiti
nadležnom ministru standardne razine kvalitete opskrbe električnom energijom po
područjima potrošnje, ovisno o gustoći potrošnje i stanju mreže.

(4) Opskrbljivač tarifnih kupaca dužan je do 1.
srpnja 2006. godine, uspostaviti praćenje kvalitete usluga kupcima iz članka
55. ovih Općih uvjeta.

(5) Ministar je dužan do 1. srpnja 2008. godine,
po prethodno pribavljenom mišljenju Agencije, predložiti Vladi Republike
Hrvatske standardne razine kvalitete opskrbe električnom energijom, te naknade
za odstupanje.

Članak 118.

(1) Sva prava, obveze i odgovornosti koje
proizlaze iz vlasništva nad priključcima i mjernom opremom, izgrađenim do
stupanja na snagu ovih Općih uvjeta, zadržava vlasnik.

(2) Vlasnik mjerne opreme, priključka ili dijela
priključka iz stavka 1. ovoga članka, dužan je održavati ih o vlastitom trošku
i nakon stupanja na snagu ovih Općih uvjeta.

Članak 119.

Kupcima kod kojih se električna energija ne
mjeri na mjestu predaje, već na naponu niže, više ili iste razine od napona predaje,
izmjerena količina električne energije uvećava se ili umanjuje za gubitke na
vodovima i/ili transformatorima, a što se uređuje ugovorom o korištenju mreže.

Članak 120.

(1) Ako niti operator prijenosnog sustava ili
operator distribucijskog sustava niti kupac u svojoj dokumentaciji nemaju
elektroenergetsku suglasnost ni podatak o odobrenoj priključnoj snazi na
obračunskom mjernom mjestu kupca, priključna snaga se utvrđuje, odnosno
odobrava kako slijedi:

1. za kupce kategorije potrošnje na niskom naponu
– kućanstva:

– prema glavnom osiguraču priključka, ali
najviše 35 A kod jednofaznog ili 3x25 A kod trofaznog priključenja, ili

– prema najvećoj vršnoj snazi unutar 12
uzastopnih mjeseci izmjerenoj mjerilom s registracijom vršne snage, ukoliko je
to povoljnije za kupca, ali najviše 35 A kod jednofaznog ili 3x25 A kod
trofaznog priključenja, ili

– prema obračunskoj snazi iz razdoblja od 1.
rujna 2001. do 1. rujna 2002. godine, ukoliko je to povoljnije za kupca, ali
najviše 35 A kod jednofaznog ili 3x25 A kod trofaznog priključenja.

2. za kupce kategorije potrošnje na niskom
naponu – poduzetništvo do uključivo 30 kW:

– prema glavnom osiguraču priključka, ali
najviše 30 kW, ili

– prema najvećoj vršnoj snazi unutar 12
uzastopnih mjeseci izmjerenoj mjerilom s registracijom vršne snage, ukoliko je
to povoljnije za kupca, ali najviše 30 kW, ili

– prema obračunskoj snazi iz razdoblja od 1.
rujna 2001. do 1. rujna 2002. godine, ukoliko je to povoljnije za kupca, ali
najviše 30 kW.

3. za kupce na visokom naponu, srednjem naponu i
niskom naponu – poduzetništvo iznad 30 kW:

– prema najvećoj vršnoj snazi unutar 12
uzastopnih mjeseci izmjerenoj mjerilom s registracijom vršne snage.

4. za kupce na niskom naponu – javna rasvjeta:

– prema ugovoru o prijenosu u vlasništvo jedinice
lokalne samouprave, a ukoliko u ugovoru nije utvrđena, priključna snaga će se
utvrditi mjerenjem vršne snage na obračunskom mjernom mjestu.

(2) Najmanja priključna snaga prema kriterijima
iz stavka 1. ovoga članka određena je nazivnom strujom ograničavala strujnog
opterećenja od 20 A kod jednofaznog priključenja, odnosno od 3x16 A kod
trofaznog priključenja.

(3) Ukoliko se odobrena priključna snaga
određuje temeljem nazivne struje glavnog osigurača, odnosno ograničavala
strujnog opterećenja, iznos snage jednak je umnošku odgovarajućeg nazivnog
napona i nazivne struje.

(4) Utvrđena priključna snaga prema kriterijima
iz stavka 1. ovoga članka ne može biti veća od tehničkih mogućnosti mreže i
nazivnih vrijednosti opterećenja priključka uključujući i mjerila.

(5) Najveća vršna snaga unutar 12 uzastopnih
mjeseci izmjerena mjerilom s registracijom vršne snage iz stavka 1. ovoga
članka, uvažava se unutar razdoblja od pet godina koje završava s datumom
stupanja na snagu ovih Općih uvjeta.

(6) Operator prijenosnog sustava ili operator
distribucijskog sustava dužan je, najkasnije do roka otvaranja tržišta
električne energije prema Zakonu o tržištu električne energije, kupcu iz stavka
1. ovoga članka izdati elektroenergetsku suglasnost i utvrditi priključnu snagu
primjenom pravila iz stavaka 1. do 5. ovoga članka.

(7) Operator prijenosnog sustava ili operator
distribucijskog sustava dužan je kupcu iz stavka 1. ovoga članka uskladiti
priključak prema uvjetima iz elektroenergetske suglasnosti najkasnije u roku 10
godina.

Članak 121.

(1) Opremanje obračunskih mjernih mjesta na
sučelju između operatora prijenosnog sustava i operatora distribucijskog
sustava prema tehničkim zahtjevima iz mrežnih pravila elektroenergetskog
sustava, operator prijenosnog sustava dužan je izvršiti u roku od tri godine od
dana stupanja na snagu ovih Općih uvjeta.

(2) Opremanje obračunskih mjernih mjesta
proizvođača električne energije prema tehničkim zahtjevima iz mrežnih pravila
elektroenergetskog sustava dužan je izvršiti proizvođač u roku od tri godine od
dana stupanja na snagu ovih Općih uvjeta.

(3) Opremanje obračunskih mjernih mjesta kupaca
električne energije prema tehničkim zahtjevima iz mrežnih pravila
elektroenergetskog sustava operator prijenosnog sustava ili operator distribucijskog
sustava dužan je izvršiti u roku od pet godina od dana stupanja na snagu ovih
Općih uvjeta.

(4) Operator prijenosnog sustava i operator
distribucijskog sustava dužan je uspostaviti sustav za prikupljanje, obradu i
pohranu mjernih podataka te omogućiti pristup bazi mjernih podataka iz članka
86. ovih Općih uvjeta, sukladno dinamici otvaranja tržišta električne energije
određenoj Zakonom o tržištu električne energije.

Članak 122.

Svi ugovori zaključeni s kupcima električne
energije do dana početka primjene ovih Općih uvjeta, a odnose se na korištenje
mreže i opskrbu električnom energijom, važe do roka na koji su zaključeni.

Članak 123.

(1) Ugovor o opskrbi povlaštenog kupca iz članka
30. stavka 3. ovih Općih uvjeta, zaključuje se na određeno vrijeme od najmanje
godinu dana, do otvaranja tržišta električne energije za sve kupce, a nakon
toga na određeno vrijeme, najmanje na rok obračunskog razdoblja.

(2) Do otvaranja tržišta električne energije za
sve kupce, povlašteni kupac ima pravo promijeniti opskrbljivača jednom
godišnje, a nakon toga prema pravilima djelovanja tržišta električne energije.

Članak 124.

(1) Cjenik za nestandardne usluge utvrđene ovim
Općim uvjetima, donosi operator prijenosnog sustava ili operator
distribucijskog sustava uz prethodno mišljenje Agencije.

(2) Cjenik iz stavka 1. ovoga članka operator
prijenosnog sustava ili operator distribucijskog sustava dužan je javno
objaviti.

Članak 125.

Operator prijenosnog sustava ili operator
distribucijskog sustava dužan je javno objaviti obrasce svih isprava i ugovora
utvrđenih ovim Općim uvjetima.

Članak 126.

Opskrbljivač je dužan započeti s ispostavljanjem
računa kupcu električne energije sa sadržajem računa određenim u članku 90.
stavcima 8. i 9. ovih Općih uvjeta, nakon donošenja tarifnih stavaka za sve
energetske djelatnosti i utvrđivanja pojedinih naknada koje su određene
posebnim zakonima.

Članak 127.

Danom početka primjene ovih Općih uvjeta
prestaju važiti Opći uvjeti za isporuku električne energije (»Narodne novine«, br. 8/91, 61/92, 70/92, 78/93 i 81/97).

Članak 128.

Ovi Opći uvjeti stupaju na snagu osmoga dana od
dana objave u »Narodnim novinama«, a primjenjuju se od 1. travnja 2006. godine.

Klasa: 310-02/06-01/01

Urbroj: 5030115-06-1

Zagreb, 2. veljače 2006.

Potpredsjednica Vlade

i ministrica obitelji, branitelja i

međugeneracijske solidarnosti

**Jadranka Kosor, dipl. iur**.,
v. r.

Ostalo, NN 14/2006-369